10 Makanan Tinggi Vitamin D Yang Anda Perlu Tahu

Apakah makanan yang mempunyai vitamin D yang tinggi? Artikel ini akan membincangkan beberapa jenis makanan yang anda boleh ambil untuk mendapat sumber vitamin D yang tinggi.

Vitamin D atau kalsiferol adalah vitamin larut lemak. Vitamin D terbahagi kepada dua jenis bentuk iaitu jenis vitamin D2 atau dipanggil sebagai ergokalsiferol dan vitamin D3 atau dipanggil sebagai kolekalsiferol. Vitamin D2 boleh dihasilkan sendiri oleh badan manusia dan ditambah kepada makanan manakala vitamin D3 hanya boleh dihasilkan di dalam kulit yang terdedah kepada cahaya matahari.

Oleh sebab itu, vitamin D3 juga boleh didapati dengan cara memakan makanan yang berasaskan haiwan. Namun begitu, kedua-dua jenis vitamin D2 dan vitamin D3 boleh juga didapati di dalam makanan tambahan yang telah diperkaya dengan vitamin D.

Mengikut kajian, vitamin D3 mempunyai kestabilan yang lebih tinggi di dalam darah jika dibandingkan dengan vitamin D2 disebabkan oleh keupayaan yang lebih tinggi untuk diikat oleh protin di dalam darah.

Fungsi utama Vitamin D ialah untuk menghasilkan pelbagai jenis hormon. Selain itu, vitamin D juga diperlukan untuk mengekalkan tahap kalsium dan fosforus di dalam darah. Vitamin D sering dikaitkan dengan proses pembentukan tulang bersama dengan kalsium.

Fungsi vitamin D yang berkait dengan kalsium secara langsung seterusnya memberikannya peranan penting dalam fungsi badan seperti dalam metabolisma badan, menghantar mesej kepada saraf dan seterusnya memastikan sistem otot dan pengembangan saluran darah dalam keadaan stabil. Akhir sekali, vitamin D juga diperlukan untuk mengaktifkan sel T dalam sistem imunisasi badan.

Oleh itu, fungsi dan keperluan vitamin D di dalam badan tidak boleh disangkal lagi kepentingannya. Teruskan membaca artikel ini untuk mengetahui makanan apakah makanan yang mengandungi banyak Vitamin D.

Makanan Tinggi Vitamin D

Ikan salmon sangat terkenal dengan ikan yang sihat kerana mempunyai jumlah kandungan lemak baik yang tinggi, omega 3 dan pelbagai jenis vitamin dan mineral lain yang baik untuk kesihatan. Ikan salmon walaupun dijual dengan harga yang agak mahal, sebenarnya tergolong dalam makanan yang tinggi dengan vitamin D. 100gram ikan salmon mempunyai sebanyak 10.9mcg vitamin D.

Selain itu, Omega 3 yang terdapat di dalam ikan salmon mengandungi kandungan EPA dan DHA yang baik untuk kesihatan jantung, merendahkan tekanan darah tinggi dan mengurangkan risiko kanser. Pengambilan Omega 3 sebanyak 250 – 500mg amat disarankan.

Malah, terdapat kajian yang membuktikan bahawa pengambilan ikan salmon sebanyak 2kali seminggu dapat membekalkan jumlah omega 3 sama seperti pengambilan omega 3 daripada pil makanan tambahan. Salmon selain mengandungi protein baik untuk memelihara otot badan, juga mempunyai vitamin B yang mempunyai fungsi meluas dalam metabolisma badan.

Ikan tenggiri juga tidak kurang hebatnya berbanding ikan salmon dalam kandungan vitamin D. Ikan tenggiri mempunyai sebanyak 7.3mcg vitamin D bagi setiap 100gram jika dibandingkan dengan ikan salmon. Ikan tenggiri tidak hanya mengandungi vitamin D yang tinggi, malah ikan tenggiri juga tergolong dalam kategori ikan berlemak baik yang tinggi dengan lemak tak tepu.

Disebabkan kandungan omega 3 yang juga tinggi di dalam ikan tenggiri, ikan tenggiri boleh dijadikan salah satu menu yang baik bagi individu yang menghidapi penyakit jantung dan darah tinggi. Selain itu, ikan tenggiri mengandungi vitamin K yang terlibat dalam metabolisma tulang seterusnya dapat mengurangkan risiko penyakit osteoporosis. Akhir sekali, ikan tenggiri juga boleh dimakan untuk membantu mengurangkan radang bagi individu yang menghidap beberapa jenis penyakit seperti arthritis.

Penggemar ikan sardin perlu tahu bahawa ikan sardin yang telah masak juga merupakan ikan yang mengandungi vitamin D sebanyak 4.8mcg bagi setiap 100gram. Ikan sardin selain dimasak merah, dibuat inti roti dan sebagainya sangat sesuai dimakan bagi mendapatkan jumlah vitamin D tambahan.

Vitamin D yang membantu mengekalkan tahap kalsium dan fosforos di dalam darah sangat sesuai diambil di daripada sumber ikan sardin kerana ikan sardin juga merupakan makanan tinggi sumber kalsium. Kalsium di dalam ikan sardin dapat membantu dalam menjaga kesihatan tulang, jantung dan fungsi otot di dalam badan.

Selain dari itu, ikan sardin juga boleh membekalkan sumber protin yang baik untuk badan. Namun begitu, harus berhati-hati mengambil ikan sardin yang sudah ditinkan kerana dikhuatiri kandungan sodium atau garam tersembunyi di dalam produk bertin tersebut.

Telur merupakan makanan ideal dan ringkas untuk dimasak bersama dengan pelbagai jenis makanan lain dan juga dijadikan sebagai menu tambahan bagi seisi keluarga. Namun, jangan tidak tahu bahawa telur ayam terkenal juga dengan sumber vitamin D di dalamnya sebanyak 2.0mcg bagi setiap 100gram.

Vitamin D di dalam telur ayam dapat menambah keperluan vitamin D yang diperlukan oleh badan. Selain itu, telur ayam juga dipercayai dapat membuatkan seseorang individu berasa lebih kenyang dan lambat untuk lapar seterusnya membuatkan pengambilan kalori sehari menjadi kurang.

Oleh sebab itu, telur juga sesuai dimakan bagi individu yang ingin menurunkan berat badan. Akhir sekali, protin mempunyai jumlah dan kandungan asid amino yang lengkap dalam kuantiti yang seimbang yang baik untuk membantu dalam pembentukan otot-otot badan.

100gram hati lembu mempunyai sebanyak 1.2mcg jumlah vitamin D. Kandungan vitamin D di dalam hati lembu bersama vitamin A yang juga banyak terdapat di dalam hati lembu dapat membantu memperbaiki sistem imunisasi badan dan sistem reproduksi. Vitamin dan mineral yang terdapat di dalam hati lembu juga dapat membantu dalam fungsi jantung dan buah pinggang.

Contohnya, vitamin B2 yang terdapat di dalam hati lembu dapat membantu dalam pertukaran makanan menjadi tenaga manakala vitamin B9 atau folat pula dapat membantu dalam pembentukan sel darah dan DNA di dalam badan. Selain itu, hati lembu juga mempunyai kolin iaitu bahan yang baik bagi meningkatkan kesihatan otak dan fungsi hati.

6. Susu lembu rendah lemak

Susu boleh dipanggil sebagai makanan yang lengkap dan tinggi dengan nutrisi. Susu yang telah diproses selalunya ditambah dengan vitamin D seterusnya menjadikan susu rendah lemak menjadi salah satu pilihan untuk mendapatkan sumber vitamin D. 100mL susu rendah lemak mengandungi kira-kira sebanyak 1.3mcg vitamin D.

Kandungan kalsium di dalam susu yang tinggi bersama dengan fosfat dan vitamin D membuatkan susu sangat ideal untuk diambil bagi mengurangkan risiko penyakit osteoporosis dan menjaga kesihatan tulang serta gigi. Selain itu, susu juga amat baik diambil bagi mengurangkan berat badan.

Susu boleh diminum untuk mengurangkan rasa lapar disamping membekalkan protin yang baik untuk pembentukan otot-otot badan. Pemilihan susu rendah lemak mempunyai kelebihan dari kandungan lemaknya yang rendah berbanding dengan susu penuh krim dan susu segar.

Yogurt merupakan produk tenusu yang dihasilkan melalui proses fermentasi. Yogurt  merupakan makanan tinggi sumber protin yang lengkap disamping mengandungi sumber vitamin D. 100 gram yogurt mempunyai jumlah vitamin D sebanyak 1.2mcg.

Berbanding dengan makanan lain, yogurt mengandungi bakteria atau probiotik yang baik dimakan bagi meningkatkan kesihatan saluran pencernaan. Kajian menunjukkan bahawa pengambilan yogurt setiap hari sehingga tiga hingga 6 minggu dapat mengurangkan kembung perut dan angin di dalam saluran pencernaan.

Yogurt boleh dimakan diantara waktu makan untuk mengelakkan rasa lapar sementara menunggu waktu makan seterusnya. Individu yang mengamalkan yogurt dapat mengurangkan risiko sembelit dan juga cirit-birit. Oleh itu, yogurt rendah lemak boleh diambil dalam pemakanan harian sebagai pengganti kepada susu.

Keju cheddar merupakan produk tenusu yang kaya dengan sumber vitamin D. Vitamin D telah dimasukkan ke dalam keju cheddar ketika proses penghasilannya. Menurut satu kajian, vitamin D yang dimasukkan ke dalam keju chedar terbukti boleh tetap stabil lebih daripada 9 bulan tanpa mengubah rasa dan bau keju chedar tersebut.

100 gram keju chedar mengandungi kira-kira sebanyak 1.0mcg jumlah vitamin D yang dibekalkan. Keju cheddar juga boleh membekalkan sumber protin baik yang diperlukan untuk membentuk tisu badan dan membekalkan sumber kalsium bagi mengekalkan kesihatan tulang. Selain daripada itu, keju chedar juga membekalkan sumber vitamin A.

Vitamin A yang terdapat di dalam keju chedar dapat menjadi salah satu sumber antioksida bagi melawan radikal bebas dan membantu untuk mengekalkan kesihatan mata.

Cendawan tiram merupakan salah satu jenis sayuran yang boleh dimasak secara individu untuk dibuat sup, digoreng atau dimasak bersama makanan lain seperti ayam dan ikan. Namun, cendawan tiram mempunyai keistimewaan yang tersendiri. Pertama sekali, cendawan tiram sebenarnya mengandungi kandungan vitamin D sebanyak 0.7 mcg bagi setiap 100 gram cendawan tiram.

Cendawan tiram bukan hanya membekalkan vitamin D, malah pelbagai lagi jenis khasiat lain seperti vitamin C, iron, potasium, vitamin B, magnesium dan niacin. Kajian yang menggunakan tikus makmal sebagai ujikaji menunjukkan bahawa kandungan vitamin D di dalam cendawan tiram sebenarnya dapat mengurangkan tekanan darah tinggi yang dialami oleh tikus makmal tersebut.

Terdapat kajian lain juga membuktikan bahawa pengambilan cendawan tiram setiap hari bagi setiap minggu yang berselang sebenarnya dapat menurunkan kadar kolesterol darah dan triglicerida di dalam darah. Akhir sekali, cendawan tiram mempunyai kesan baik untuk mengurangkan radang kerana mempunyai asid amino yang dipanggil sebagai ergotionain.

Pasti ada antara kita yang pastinya tidak menyangka bahawa kentang juga mempunyai vitamin D sebanyak 0.3mcg di dalam setiap 100 gram masing-masing. Kentang terdapat banyak kebaikan tersendiri yang mana mengandungi pelbagai jenis antioksida yang dipanggil sebagai flavonoid, karotenoid dan acid fenolic.

Antioksida ini dapat menjadi sebahagian daripada bahan yang melawan radikal bebas seterusnya dapat membantu mengurangkan risiko kanser. Kentang juga merupakan makanan yang mengeyangkan dan mengandungi serat di dalamnya yang baik dimakan bagi individu yang ingin menurunkan berat badan.

Kentang juga merupakan antara makanan yang paling tinggi kestabilan kanjinya apabila dimasak dan disejukkan pada suhu rendah. Mengikut kajian, kentang yang dimasak dan disejukkan dapat meningkatkan tahap kesensitiviti insulin bagi penghidap kencing manis.

Kesimpulannya, vitamin D boleh juga didapai di dalam beberapa jenis makanan yang telah disebutkan di atas. Selain daripada makanan, vitamin D boleh didapati dengan cara mendedahkan diri kepada cahaya matahari. Seterusnya, kulit akan membantu dalam penghasilan vitamin D bagi kegunaan badan.

Namun, vitamin D dengan cahaya matahari juga dipengaruhi dengan pelbagai faktor lain seperti warna kulit, pelindung cahaya matahari, waktu dan lain-lain lagi. Oleh itu, makanlah makanan yang disebutkan secara bersederhana dan seimbang mengikut sukatan yang sepatutunya.

Pengambilan vitamin D melalui sumber makanan tambahan haruslah dengan nasihat doktor untuk mengelakkan pengambilan vitamin D secara berlebihan.

Fabian, C. J., Kimler, B. F., & Hursting, S. D. (2015). Omega-3 fatty acids for breast cancer prevention and survivorship. Breast cancer research, 17(1), 1-11.Ganesan, B., Brothersen, C., & McMahon, D. J. (2011). Fortification of Cheddar cheese with vitamin D does not alter cheese flavor perception. Journal of dairy science, 94(7), 3708-3714.Guandalini, S. (2011). Probiotics for prevention and treatment of diarrhea. Journal of clinical gastroenterology, 45, S149-S153.Guarner, F., Perdigon, G., Corthier, G., Salminen, S., Koletzko, B., & Morelli, L. (2005). Should yoghurt cultures be considered probiotic?. British Journal of Nutrition, 93(6), 783-786.Guyonnet, D., Chassany, O., Ducrotte, P., Picard, C., Mouret, M., Mercier, C. H., & Matuchansky, C. (2007). Effect of a fermented milk containing Bifidobacterium animalis DN‐173 010 on the health‐related quality of life and symptoms in irritable bowel syndrome in adults in primary care: a multicentre, randomized, double‐blind, controlled trial. Alimentary pharmacology & therapeutics, 26(3), 475-486.Harris, W. S., Pottala, J. V., Sands, S. A., & Jones, P. G. (2007). Comparison of the effects of fish and fish-oil capsules on the n–3 fatty acid content of blood cells and plasma phospholipids. The American journal of clinical nutrition, 86(6), 1621-1625.KABIR, Y., & KIMURA, S. (1989). Dietary mushrooms reduce blood pressure in spontaneously hypertensive rats (SHR). Journal of nutritional science and vitaminology, 35(1), 91-94.Khatun, K., Mahtab, H., Khanam, P. A., Sayeed, M. A., & Khan, K. A. (2007). Oyster mushroom reduced blood glucose and cholesterol in diabetic subjects. Mymensingh medical journal: MMJ, 16(1), 94-99.Liu, L. W. C. (2011). Chronic constipation: current treatment options. Canadian Journal of Gastroenterology, 25(Suppl B), 22B-28B.Minihane, A. M., Armah, C. K., Miles, E. A., Madden, J. M., Clark, A. B., Caslake, M. J., … & Calder, P. C. (2016). Consumption of fish oil providing amounts of eicosapentaenoic acid and docosahexaenoic acid that can be obtained from the diet reduces blood pressure in adults with systolic hypertension: a retrospective analysis. The Journal of nutrition, 146(3), 516-523.Nehete, J. Y., Bhambar, R. S., Narkhede, M. R., & Gawali, S. R. (2013). Natural proteins: Sources, isolation, characterization and applications. Pharmacognosy reviews, 7(14), 107.Raatz, S. K., Idso, L., Johnson, L. K., Jackson, M. I., & Combs Jr, G. F. (2016). Resistant starch analysis of commonly consumed potatoes: Content varies by cooking method and service temperature but not by variety. Food Chemistry, 208, 297-300.Robertson, M. D., Bickerton, A. S., Dennis, A. L., Vidal, H., & Frayn, K. N. (2005). Insulin-sensitizing effects of dietary resistant starch and effects on skeletal muscle and adipose tissue metabolism–. The American journal of clinical nutrition, 82(3), 559-567.Straka, S., Lester, J. L., Cole, R. M., Andridge, R. R., Puchala, S., Rose, A. M., … & Yee, L. D. (2015). Incorporation of eicosapentaenioic and docosahexaenoic acids into breast adipose tissue of women at high risk of breast cancer: A randomized clinical trial of dietary fish and n‐3 fatty acid capsules. Molecular nutrition & food research, 59(9), 1780-1790.Vander Wal, J. S., Gupta, A., Khosla, P., & Dhurandhar, N. V. (2008). Egg breakfast enhances weight loss. International Journal of obesity, 32(10), 1545-1551.Varenna, M., Manara, M., Galli, L., Binelli, L., Zucchi, F., & Sinigaglia, L. (2013). The association between osteoporosis and hypertension: the role of a low dairy intake. Calcified tissue international, 93(1), 86-92.


Cara Tanam Tembikai Susu Yang Betul dan Mudah

Bagaimanakah cara untuk tanam tembikai susu yang betul? Artikel ini akan membincangkan cara tanam tembikai susu, penjagaan dan juga pembajaan pokok ini.

Tembikai susu ataupun nama saintifiknya Cucumis melo merupakan sejenis buah-buahan yang diklasifikasikan bersama keluarga tembikai iaitu Cucurbitaceae. Tembikai susu juga lebih kurang sama seperti tembikai biasa, yang membezakannya adalah warna isinya. Ianya tumbuh secara menjalar dan mampu memanjat sekiranya disediakan kayu sokongan.

Tanaman ini sangat popular dengan masyarakat Malaysia kerana rasanya yang manis, tekstur yang pejal dan berair serta mengandungi pelbagai khasiat. Tembikai sangat sesuai dimakan ketika waktu panas kerana ianya mampu mengembalikan sensasi segar dan air dalam tubuh badan. Khasiatnya terhadap kesihatan tidak dinafikan lagi adalah sangat bermanfaat kepada manusia.

Antara khasiatnya adalah membantu mengatasi masalah berat badan, mencegah kanser, meningkatkan imunisasi, mengatasi darah tinggi dan mencantikkan kulit. Industri tanaman ini hari demi hari semakin pesat membangun dan ramai pengusaha mula menceburinya berikutan daripada potensi yang bagus. Jaminan terhadap permintaan dan hasil yang lumayan menjadi dorongan terhadap pengusaha untuk lebih produktif mengusahakan komoditi ini.

Mengusahakannya samada secara kecil-kecilan mahupun secara komersial bukan suatu masalah, yang penting adalah dedikasi dan motivasi dalam melaksanakan peluang tersebut. Untuk memulakan penanaman tembikai susu ini, ilmu asas penanamannya perlulah dipelajari supaya tidak berlaku sebarang permasalahan ketika penanaman dijalankan. Oleh itu, melalui artikel ini saya akan berkongsikan tentang cara menanam tembikai susu dengan betul dan mudah.

Terdapat beberapa faktor kritikal yang perlu dipertimbangkan sebelum memulakan penanaman tembikai susu. Pertama sekali, adalah suhu. Suhu yang ideal bagi tanaman ini adalah antara 25-35°C. Jenis tanah yang sesuai adalah loam berpasir kerana membekalkan saliran yang baik dan kandungan organik yang tinggi.

Disamping mencapai piawaian suhu tersebut, kawasan yang dipilih hendaklah terdedah kepada cahaya matahari dengan sempurna. Sekurang-kurangnya, tembikai tersebut  menerima cahaya di belah pagi untuk pertumbuhan yang baik. Disebabkan tembikai susu sensitif terhadap tanah yang terlalu beralkali dan berasid, maka pH yang ideal untuk penanamannya adalah antara 6.5-7.

Sekiranya, tanah pada kawasan anda tidak mencapai nilai tersebut, sebaiknya anda melaksanakan aktiviti pengapuran bagi memulihkan semula keadaan tanah. Selain itu dari segi struktur geografi, tanah pada kawasan penanaman hendaklah rata dan mempunyai saliran yang baik kerana sekiranya berlaku takungan air ianya akan menjejaskan akar tembikai susu dan menyebabkan pertumbuhan buah terjejas bahkan boleh menyebabkan pokok mati.

Seperti biasa sebelum memulakan penanaman, proses pembajakan tanah hendaklah dilakukan bagi tujuan pemulihan tanah. Aktiviti ini menjadi lebih mudah dengan penggunaan jentera ladang dengan implementasi bajak piring supaya memudahkan kerja, tenaga dan masa. Langkah seterusnya dengan menggunakan jentera ladang, laksanakan kerja menterbalikkan tanah dengan menggunakan bajak piring sedalam 15-20cm.

Kemudian, sediakan batas berukuran 1.8m x 0.3m. Aktiviti pengapuran juga boleh dijalankan secara serentak semasa pembajakan. Seterusnya untuk penyediaan barisan dan lubang, pastikan jarak antara barisan adalah 2.5m, manakala jarak antara pokok pula adalah 1m dalam barisan yang sama.  Sebaiknya lubang disediakan terlebih dahulu bagi memudahkan aktiviti penanaman.

Untuk tanaman ini, ukuran lubang yang sesuai adalah 30cm x 30cm. Lubang hendaklah dikorek mengikut ukuran yang dinyatakan dan digaulkan dengan baja organik seperti kompos ataupun tahi ayam sebanyak 1kg bersama tanah. Akhir sekali, timbus media campuran tersebut ke dalam lubang tersebut.

Pertama sekali, sediakan media tanah campuran atau boleh menggunakan cocopeat untuk diisi ke dalam dulang semaian. Setelah itu, tanam biji benih tembikai susu sedalam 1cm dalam setiap lubang pada dulang semaian tersebut. Seterusnya, pastikan semaian disiram secara berkala dan menerima didedahkan pada cahaya matahari selama 2 jam sehari untuk proses pengukuhan cambahan.

Biarkan ianya bercambah selama 4-14 hari. Dalam tempoh tersebut, pastikan lebihan pokok yang bercambah dan tinggalkan satu cambahan sahaja dalam setiap lubang. Setelah tamat tempoh semaian, pindahkan benih cambah tersebut pada lubang yang disediakan pada batas.

Setelah dibiarkan sehingga pokok mempunyai 4 set daun, tunas utamanya perlu digunting untuk merangsang pertumbuhan tunas baru. Setelah 2 minggu kemudian, buang tunas yang lemah dan biarkan 4 tunas yang kukuh. Akhir sekali, lakukan pendebungaan manual dengan menggunakan bunga jantan untuk mendebungakan bunga betina.

Berikut adalah jadual pemberian baja beserta kadar pemberian baja yang diperlukan mengikut peringkat pertumbuhan:

Keperluan air adalah kritikal terhadap tembikai susu kerana tanpa air yang cukup pertumbuhan dan kualiti buah akan terjejas. Buah akan menjadi kurang berair dan manis. Sebagai saranan, tembikai susu perlu disiram sebanyak 2 kali iaitu di sebelah pagi dan petang. Untuk lebih memudahkan kerja tersebut, laksanakan implementasi sistem pengairan renjis atau sprinkler disyorkan.

Kawalan Serangga dan Penyakit

Secara umum, tanaman ini sering diserang oleh serangga seperti kutu daun dan lalat buah. Serangga tersebut boleh menjejaskan kualiti buah tembikai susu sekiranya tidak ditangani pada kadar segera. Kaedah efektif bagi menanganinya adalah dengan melaksanakan semburan racun serangga seperti  Deltamethrin pada kadar yang disyorkan.

Dari segi penyakit pula, tanaman ini mudah terdedah kepada lecuh atau ‘wilting’, antraknos, layu fusarium dan kulapok downy. Penyakit-penyakit seperti yang dinyatakan kebiasaannya berpunca daripada kulat, oleh itu ianya perlu ditangani menggunakan racun kulat seperti Mancozeb. Sekiranya keadaan pokok atau buah terlalu kritikal untuk ditangani, adalah sebaiknya dimusnahkan segera.

Setelah penanaman selesai sehingga ke peringkat penuaian, laksanakan amalan kultur yang baik seperti amalkan sistem tanaman bergilir kerana ianya juga membantu dalam mengawal populasi penyakit dan perosak secara semulajadi.

Tempoh untuk tembikai mula berbuah adalah selepas 60-70 hari selepas penanaman dan hasilnya boleh dituai selepas 20-25 dari tempoh tersebut. Hasil tuaian biasanya adalah bergantung kepada cuaca, sekiranya cuaca terlalu panas akan menyebabkan buah lebih ringan daripada yang dijangkakan.

Sebagai langkah pengendalian lepastuai, buah-buah yang telah dipetik perlu dikumpulkan untuk sementara waktu di tempat teduh, diasingkan mengikut kriteria seperti saiz, bentuk dan varieti sebelum disusun ke dalam bakul-bakul atau raga bersesuaian.

Selepas itu, ianya perlu dimuatkan ke dalam pengangkutan untuk dihantar ke destinasi jualan. Terkini, harga tembikai susu mampu mencecah RM1.80-RM2.50/kilo dengan berat purata 2.0-2.5kg sebiji.

Diharapkan artikel cara tanam tembikai susu ini dapat memberikan para pembaca berkenaan info tentang penanaman ini.

Cara Tanam pokok lain yang anda perlu tahu:

Jabatan Pertanian Semenanjung Malaysia (1999). Pakej Teknologi Tembikai.Tanam Sendiri (2013). Tembikai Susu/Tembikai Wangi. Diakses pada April 4, 2021. Rentas Asia (2020). Tips Dan Potensi Pendapatan Tanaman Tembikai Susu. Diakses pada April 4, 2021.


Monyet: Spesies, Ciri-ciri dan Kelakuan

Apakah spesies monyet dan ciri-ciri mereka? Artikel ini akan membincangkan spesies monyet, ciri-ciri mereka dan kelakuan monyet.

Monyet adalah sejenis haiwan mamalia yang mempunyai kelebihan memanjat. Monyet mudah dijumpai di kawasan taman rekreasi, kebun, kampung dan juga hutan. Terdapat monyet yang hidup secara liar di kawasan-kawasan berkenaan dan terdapat juga monyet yang dibela oleh manusia untuk tujuan-tujuan tertentu seperti dijadikan haiwan peliharaan atau ditugaskan untuk memanjat pokok kelapa.

Spesies (Jenis dan Perbezaan)

Terdapat lebih 250 spesies monyet di dunia. Monyet-monyet ini dibahagikan kepada dua kumpulan; Monyet Dunia Baru dan Monyet Dunia Lama. Monyet Dunia Baru berasal dari Amerika Tengah dan Selatan manakala Monyet Dunia Lama berasal dari Asia dan Afrika.

Monyet Dunia Baru berasal dari lima keluarga yang berbeza (Callitrichidae, Cebidae, Aotidae, Pitheciidae, and Atelidae). Kebanyakannya adalah penghuni pokok dan contoh spesies bagi kumpulan ini adalah tamarina, capuchin, monyet tupai dan monyet howler.

Kumpulan Monyet Dunia Lama pula berasal dari keluarga Cercopithecidae. Kumpulan monyet ini banyak meluangkan masa di atas tanah namun ia juga boleh ditemui di kawasan hutan dan gunung. Contoh spesies bagi kumpulan ini adalah babun, nipis, colobus, mandrills, macaques.

Monyet adalah haiwan primate. Sama seperti manusia, monyet memiliki sepasang tangan dan kaki beserta cap jari yang unik, bahu, pinggul dan otak. Seluruh badannya kecuali bahagian muka dan tangan ditutupi oleh bulu. Monyet memilik ekor yang panjang. Ekor tersebut memiliki banyak kegunaan, antaranya untuk keseimbangan, berpaut pada dahan pokok serta mencapai sesuatu objek.

Selain itu, monyet memiliki hidung yang agak rata dan saiz lubang hidung yang berbeza mengikut jenis spesies Monyet juga memiliki sepasang mata yang menghadap ke hadapan dan juga sepasang telinga. Sehubungan itu, monyet memiliki deria penglihatan, pendengaran dan bau yang baik di mana ia memberi kelebihan padanya untuk mengesan kehadiran musuh dan pemangsa. Monyet juga mempunyai gigi yang terdiri dari gigi seri, taring, premolar, dan molar. Selain mengumpul dan mengunyah makanan, gigi tersebut digunakan untuk mencari kutu (grooming), perubahan ekspresi wajah dan komunikasi lisan (vocalization).

Pemakanan monyet berbeza mengikut jenis spesies. Terdapat spesies monyet yang mempunyai pemilihan makanan yang terhad (seperti seed predation, frugivory dan folivory). Sumber makanan utama bagi seed predation adalah biji benih tumbuh-tumbuhan, bagi frugivory pula adalah buah-buahan segar dan bagi folivory pula adalah daun-daun tumbuhan. Terdapat juga spesies monyet yang mempunyai kepelbagaian pilihan makanan seperti omnivore di mana ia memakan serangga dan haiwan tetrapod yang kecil. Dalam usaha mencari sumber makanan, monyet menggunakan tangannya sama ada untuk memanjat pokok, masuk ke dalam air dan menggali bagi mendapatkan makanan.

Monyet jantan menggunakan masa dan tenaga untuk menonjolkan perwatakan agonistik (agonistic display) seperti pergerakan pantas dan komunikasi lisan yang berulangan.

Menurut kajian, haiwan jantan yang melakukan aktiviti ini dengan tempoh masa yang panjang, kekerapan yang tinggi dan kerumitan yang tinggi, akan berjaya dalam pemilihan pasangan dan persaingan sesama haiwan jantan. Contoh perwatakan agonistik yang ditunjukkan oleh monyet adalah vocalizations, charging, branch-shaking, jump-display dan stiff-leg display.

Perwatakan tersebut dilakukan pada monyet jantan dan betina dengan tujuan yang berbeza. Terdapat monyet jantan yang ingin menunjukkan kekuatan mereka kepada monyet jantan yang lain dan terdapat juga monyet jantan yang ingin menarik perhatian monyet betina untuk berpasangan. Monyet jantan akan menonjolkan lebih banyak perwatakan agonistik terhadap monyet jantan yang lain apabila terdapat banyak monyet betina di situ.

Tingkah laku kemurungan dalam kalangan monyet didapati berkait rapat dengan status sosial yang rendah. Monyet betina yang mempunyai sejarah kedudukan yang rendah dalam hierarki kumpulan mereka cenderung untuk mengalami kemurungan.

Kemurungan menjejaskan monyet dari segi kelakuan fizikal dan fisiologi. Monyet yang tertekan akan sering melakukan sentuhan fizikal di antara badan mereka dengan badan monyet yang lain. Monyet yang tertekan juga dilihat kurang aktif, kurang tempoh pergerakannya dan kerap bersandar berbanding dengan monyet lain yang sihat dan tidak tertekan.

Dari aspek fisiologi, monyet yang tertekan mengalami kemerosotan berat badan dan fungsi ovari. Kadar degupan jantung juga meningkat dan seterusnya meningkatkan risiko penyakit kardiovaskular. Kemurungan dalam kalangan monyet berkemungkinan meningkatkan kadar kematian.

Anapol, F., & Lee, S. (1994). Morphological adaptation to diet in platyrrhine primates. American Journal of Physical Anthropology, 94(2), 239-261.di Bitetti, M. S. (1997). Evidence for an important social role of allogrooming in a platyrrhine primate. Animal behaviour, 54(1), 199-211.Karyawati, A. T. (2012). Tinjauan umum tingkah laku makan pada hewan primata. Jurnal Penelitian Sains, 15(1).Monkey anatomy. Retrieved from monkeyworlds. Monyet: spesies, ciri-ciri. Apa jenis monyet yang ada? Retrieved from agromassidayu. Teichroeb, J. A., & Sicotte, P. (2010). The function of male agonistic displays in ursine colobus monkeys (Colobus vellerosus): male competition, female mate choice or sexual coercion?. Ethology, 116(4), 366-380.Willard, S. L., & Shively, C. A. (2012). Modeling depression in adult female cynomolgus monkeys (Macaca fascicularis). American Journal of Primatology, 74(6), 528-542.Year of the monkey: old world monkey vs. New world monkey. Retrieved from Primates incorporated.


Pokok Bunga Kertas: Spesies, Ciri-ciri dan Kegunaan

Pokok bunga kertas berasal dari Amerika Selatan dan menjadi sangat popular di Malaysia sebagai tanaman hiasan laman. Bagaimanakah cara menanam pokok bunga ini dengan betul dan apakah kelebihannya? Jom kita mendalami dengan lebih lanjut berkaitan tanaman ini.

Pokok bunga kertas diberi nama tersebut kerana bunganya yang nipis dan seperti kertas. Nama saintifik tumbuhan ini ialah Bougainvillea spp. yang dinamakan sempena seorang Komander Laut Perancis iaitu Louis-Antoine de Bougainvillae. Tumbuhan ini tergolong dalam famili Nyctaginaceae. Di Malaysia, terdapat tiga spesies utama iaitu B. spectabilis, B. glabra dan B. Mrs. Butt.

Tumbuhan ini mempunyai bunga berwarna-warni yang cantik dan menjadi tumbuhan kegemaran sebagai tanaman hiasan. Bunga kertas mempunyai warna yang pelbagai iaitu warna merah, jingga, putih, merah jambu dan kuning. Tumbuhan ini tumbuh sebagai pokok renek dan mampu mencapai ketinggian sehingga 12.2 meter. Ia mempunyai daun berbentuk hati dan dahan berduri.

Bunga lazimnya bersaiz kecil, licin dan nipis. Biji benih kebiasaannya bersaiz kecil dan berwarna perang hingga perang gelap. Selalunya, pekebun akan menggunakan batang atau dahan tetapi ada juga yang menanamnya melalui biji benih.

Pokok bunga kertas mudah dijaga, tahan lama dan mempunyai keunikannya yang tersendiri. Tumbuhan ini mampu bertahan sehingga lebih 20 tahun. Ia dibiakkan melalui keratan batang, cantuman dan tut. Pokok bunga kertas merupakan pokok berkayu yang memanjat dan menjalar.

Ia juga boleh dikacukkan bagi menghasilkan dahan yang pelbagai dan bunga yang berlainan warna. Tumbuhan ini memerlukan medium tanah jenis campuran tanah bakar, baja organik dan pasir sungai. Ia bertujuan untuk membuatkan tanah menjadi lebih poros agar air senang mengalir serta mengelakkan air bertakung.

Sebelum memasukkan tanah campuran, letakkan serpihan pasu atau bata bagi menutup sebahagian daripada lubang pasu. Kemudian, masukkan baja organik atau tahi ayam yang telah diproses setebal 2 inci untuk menjadikan tumbuhan lebih sihat.

Tanah juga perlu digemburkan supaya ia mendapat pengudaraan yang baik. Dahan dan ranting yang mati perlu dipangkas agar pucuk dan bunga baru dapat tumbuh dengan baik. Pokok bunga kertas perlu dibaja dua minggu sekali dengan baja organik sebulan sekali yang mengandungi kandungan kalium. Akhir sekali, tumbuhan ini perlu sentiasa berada di bawah cahaya matahari dan tidak lembap atau terlindung bagi mengelakkan jangkitan bakteria.

Pokok bunga kertas bukan saja dijadikan tanaman hiasan, ia juga mempunyai khasiat uniknya dalam perubatan herba tradisional.

Mengikut kajian oleh Institut Penyelidikan Perhutanan Malaysia (FRIM), terdapat bahan antioksidan pada pokok bunga kertas. Antoksidan daripada tumbuhan adalah lebih selamat dan tidak mendatangkan kesan sampingan berbanding antioksidan sintetik. Ia membantu melambatkan proses penuaan dan kekal awet muda.

Daun pokok bunga kertas boleh ditumbuk halus dan dilumatkan serta ditampal pada tempat luka. Ia membantu mengeringkan darah dan merawat luka. Luka besar ataupun kecil, jika tidak dirawat dengan segera boleh menyebabkan jangkitan kuman.

Batuk adalah runtunan pengecutan rongga toraks yang berlaku secara tiba-tiba. Batuk merupakan refleks biasa yang bertujuan untuk melindungi dan membersihkan lubang pernafasan. Air rebusan bunga kertas boleh direbus dan diminum. Ia dipercayai dapat melegakan batuk dan juga kahak.

4. Merawat demam panas

Apabila suhu badan melebihi suhu normal, itu tandanya seseorang sedang mengalami demam panas. Peningkatan suhu badan menyebabkan badan meningkatkan suhu melalui pergerakan otot seperti menggigil. Akar pokok bunga kertas boleh direbus dan diminum sebagai penawar demam panas. Ia membantu merendahkan suhu dan memberi keselesaan yang berpanjangan.

5. Mengatasi masalah pencernaan

Bunga kertas mampu mengatasi masalah pencernaan seperti perut kembung atau cirit birit. Mengamalkan air rebusan bunga kertas dapat melegakan usus dan perut. Caranya ialah merebus beberapa daun bunga kertas bersama 3 gelas air. Kemudian, tunggu ianya mendidih sehingga berbaki setengah gelas sahaja. Setelah itu, boleh dicampurkan dengan madu bagi memberikan kesan yang maksimum.

Pokok bunga kertas sering ditanam sebagai tumbuhan hiasan bagi tujuan landskap taman ataupun kawasan halaman rumah. Ia mempunyai bunga berwarna warni yang akan berkembang sepanjang tahun.

Lazimnya, pokok bunga kertas digunakan sebagai penghias laman. Majlis perbandaran juga menggunakan tumbuhan tersebut bagi mencantikkan dan mengindahkan lagi landskap.  Pokok bunga kertas juga laris dijual ketika musim panas kerana ia akan hidup lebih subur dan mekar.

Tumbuhan ini sesuai ditanam ketika cuaca panas bagi mempercepatkan pertumbuhannya termasuk proses berbunga dan pengeluaran tunas baharu. Bunga yang dihasilkan ketika cuaca panas lebih cantik dan berkualiti tinggi. Harga bagi sepokok bunga kertas ialah RM8 dan ia mampu mencecah RM15 ketika cuaca panas.

Namun, harga akan sentiasa berubah bergantung kepada tahap permintaannya kerana agak sukar mendapatkan stok daripada pembekal.

Aan. 2019. 8 cara ini boleh buat bunga kertas anda mabuk bunga. Retrieved from Impiana.Adry. 2012. Bougainvillea @ bunga kertas. Retrieved from Dedaun Alam.Anon. 2013. Keistimewaan pokok bunga kertas. Retrieved from Booksie.Bougainvillea. 2021. Retrieved from Wikipedia.Bunga kertas. 2020. Retrieved from Wikipedia.Jamilah, H. 2019. Bunga kertas laris ketika cuaca panas. Retrieved from Sintoknews.Mohd Zin, A. 2015. Bunga kertas lewatkan proses penuaan. Retrieved from Berita Harian.


10 Khasiat Timun Jepun Yang Anda Perlu Tahun

Tahukah anda apakah nutrisi yang terdapat di dalam timun jepun dan kebaikannya kepada kesihatan kita? Artikel ini akan membincangkan mengenai khasiat kesihatan yang ada pada timun jepun.

Timun adalah sejenis tumbuhan daripada keluarga Cucurbitaceae yang mempunyai pelbagai jenis dan spesis. Walaupun timun berasal dari Asia, ia telah ditanam di pelbagai negara tropikal dan subtropikal di seluruh dunia. Secara asasnya, timun atau nama saintifiknya Cucumis sativus L. mempunyai pelbagai jenis dan antara jenis yang popular adalah timun jepun (Japanese variaties). Berbeza dengan timun biasa, timun jepun mempunyai kulit yang lebih nipis dan rasa yang lebih sedap.  Timun jepun mempunyai kulit yang berwarna hijau gelap, lebih halus, mempunyai tekstur yang rangup dan isi yang manis. Oleh itu, ia biasanya boleh dimakan sebagai ulam, salad atau diletak di dalam masakan.

Tidak dinafikan, timun jepun juga mempunyai nutrisi yang baik. Di bawah ini menunjukkan kandungan nutrisi yang ada di dalam 100g timun jepun.

Kalori: 11.8kcalKarbohidrat: 2.5gLemak: 0gZat Besi: 0mgVitamin A: 42.4mcgVitamin C: 8.5mg

Berdasarkan perkara di atas, dapat dilihat bahawa timun jepun mengandungi kalori yang sangat sedikit iaitu hanya kira-kira 11.8kcal dalam setiap 100g timun jepun. Selain itu, majoriti daripada timun jepun juga terdiri daripada air. Ia juga mengandungi vitamin C dan A.

Kandungan Berkhasiat Dalam Timun Jepun

Timun atau timun jepun biasanya kaya dengan pelbagai komponen penting yang boleh memberi khasiat kepada kesihatan kita. Antara komponen yang dapat ditemui di dalam timun tersebut termasuklah vitamin, mineral, serat dan antioksidan. Antara vitamin yang boleh didapati di dalam timun termasuklahvitamin A, C, dan K. Di samping itu, timun jepun juga mengandungi pelbagai jenis mineral seperti kalium, magnesium, fosforus dan mangan yang bagus untuk fungsi badan. Selain itu, timun juga adalah sumber serat yang bagus di samping mempunyai pelbagai antioksidan. Antara antioksidan yang ditemui di dalam timun ini termasuklah vitamin C, vitamin A, carotene, zeaxanthin, lutein, flavonoid dan cucurbitacin B.

10 Khasiat timun jepun kepada kesihatan

Memandangkan timun jepun mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat timun jepun kepada kesihatan:

Timun jepun mampu menyegarkan dan menghidratkan tubuh badan memandangkan ia mempunyai kandungan air yang tinggi iaitu kira-kira hampir 90-95% air. Air adalah komponen penting bagi mengekalkan hidrasi badan kerana badan yang kurang air atau terhidrasi boleh menyebabkan rasa sakit kepala, rasa terlampau letih, masalah kulit, kekejangan otot atau masalah tekanan darah rendah.

Selain itu, timun jepun juga mempunyai eloktrolit penting seperti kalium yang boleh membantu mengawal kesimbangan tubuh badan. Oleh itu, selain sumber air minuman, timun jepun juga boleh membekalkan sumber air untuk badan kekal hidrat.

Timun jepun juga boleh membantu mengawal paras gula dalam darah sekaligus mampu mencegah penyakit diabetes. Hal ini kerana kandungan timun jepun yang tinggi antioksidan yang boleh membantu mengawal rembesan hormon insulin yang berperanan mengawal paras gula dalam darah.

Timun jepun juga mengandungi antioksidan seperti vitamin C dan A, carotene, zeaxanthin dan lutein yang berperanan melindungi badan daripada tekanan oksidatif yang boleh menyebabkan diabetes.

Di samping itu, timun jepun juga kaya dengan serat yang boleh melambatkan proses penyerapan gula dalam darah seterusnya boleh mengelakkan peningkatan paras gula dalam darah secara mendadak sekaligus boleh membantu mengawal paras gula dalam darah.

Artikel Berkaitan: Tanda tanda Kencing Manis dan Rawatan

Timun jepun juga boleh membantu mengawal tekanan darah. Ia mengandungi kalium yang berfungsi untuk mengawal otot jantung, menyebabkan salur darah mengembang, melancarkan aliran darah seterusnya menurunkan dan mengawal tekanan darah supaya menjadi normal.  Selain itu, serat yang ada di dalam timun jepun juga boleh membantu untuk menurunkan tekanan darah tinggi.

Artikel Berkaitan: Tanda tanda Tekanan Darah Tinggi

Timun jepun juga baik untuk kesihatan jantung. Hal ini kerana timun jepun tinggi dengan serat yang boleh mengawal kolesterol dalam badan sekaligus mampu mengurangkan risiko penyakit jantung

Artikel Berkaitan: Tanda tanda Sakit Jantung dan Rawatan

Di samping itu, timun jepun juga bagus untuk sistem penghadaman dan boleh mengelakkan masalah seperti sembelit kerana kandungan seratnya yang tinggi. Serat penting untuk sistem penghadaman badan kerana fungsinya yang boleh meningkatkan kadar pergerakan usus sekaligus melancarkan sistem penghadaman makanan.

Tambahan lagi, timun jepun juga boleh membantu untuk menurunkan berat badan. Hal ini kerana timun jepun mempunyai serat yang boleh memberi rasa kenyang dan puas apabila dimakan sekaligus mencegah seseorang daripada makan berlebihan. Serat yang ada di dalam timun jepun juga boleh mememberikan rasa kenyang yang berpanjangan. Di samping itu, timun jepun juga rendah dengan kalori di mana pengambilannya dapat mengelakkan pengambilan kalori yang berlebihan yang boleh menyebabkan peningkatan berat badan. Oleh itu, ia sesuai untuk diambil sebagai snek sihat bagi menggantikan snek tidak sihat seperti pastri, coklat atau kek ketika proses menurunkan berat badan.

Timun jepun juga adalah sumber makanan yang tinggi dengan antioksidan. Antara antioksidan yang terdapat dalam timun jepun termasuklah vitamin C, vitamin A, carotene, zeaxanthin, lutein dan flavonoid yang berperanan melawan radikal bebas sekaligus mampu mencegah penyakit. Timun jepun juga mengandungi komponen cucurbitacin B yang boleh melawan pembentukan sel kanser sekaligus berpotensi mencegah kanser.

Selain itu, timun jepun juga berpotensi untuk mencegah keradangan yang boleh membawa kepada pelbagai jenis penyakit seperti kanser, gangguan metabolik (seperti diabetes) dan penyakit kardiovaskular. Hal ini kerana kandungan antioksidan dan serat yang terdapat di dalam timun jepun yang mempunyai sifat antiradang sekaligus berpotensi menjadi terapi pencegahan dan mengurangkan kesakitan akibat keradangan.

Selain itu, timun jepun juga bagus untuk kesihatan kulit dan berpotensi untuk mencegah masalah penuaan dan kedutan di wajah. Penggunaan timun jepun juga berpotensi melegakan mata bengkak dan kesan terbakar di wajah.

Akhir sekali, timun jepun juga bagus untuk kesihatan tulang memandangkan ia juga mengandungi vitamin K yang memainkan peranan penting untuk kesihatan tulang. Vitamin K boleh membantu memberi sokongan untuk tulang yang kuat, meningkatkan penyerapan kalsium di dalam tulang, meningkatkan kepadatan tulang dan mengurangkan risiko patah tulang.

Kesimpulannya, dapat dilihat bahawa timun jepun mempunyai pelbagai komponen penting seperti antioksidan, vitamin dan mineral yang boleh memberi manfaat kesihatan kepada tubuh badan kita. Timun jepun berperanan penting untuk kesihatan tubuh badan seperti menghidratkan badan,mengawal paras gula dan tekanan darah, bagus untuk kesihatan jantung, sistemp penghadaman, kulit dan tulang. Ia juga tinggi antioksidan, berpotensi mencegah keradangan dan membantu menurunkan berat badan. Akhir sekali, diharapkan artikel ini dapat memberi manfaat kepada pembaca mengenai khasiat minyak kelapa dara.

Khasiat Tumbuh-tumbuhan yang lain

Berkeley Wellness. (2015). Types of Cucumber. Retrieved April 3, 2021, from Eat this Much. (2021). Japanese Cucumbers Nutrition Facts – Eat This Much. Retrieved April 3, 2021, from Marissa Miller. (2019). 10 Health Benefits Of Cucumbers. Uthpala, T. G. G., Marapana, R. A. U. J., Lakmini, K. P. C., & Wettimuny, D. C. (2020). Nutritional Bioactive Compounds and Health Benefits of Fresh and Processed Cucumber ( Cucumis Sativus L .). Sumerianz Journal of Biotechnology, 3(9), 75–82.


10 Khasiat Buah Jambu Air Yang Anda Perlu Tahu

Apakah khasiat buah jambu air pada kesihatan badan kita? Artikel ini akan membincangkan beberapa khasiat jambu air, kandungan nutrisi dan juga komponen sihat di dalam buah ini.

Buah jambu air merupakan sejenis buah yang tidak asing lagi dalam kalangan masyarakat di negara kita. Jambu air atau nama saintifiknya Syzygium aqueum merupakan sejenis buah yang berbentuk seakan-akan loceng dan mempunyai warna kulit merah jambu ke merah. Isi buah jambu air pula berwarna putih dan kulitnya pula nipis dan bertekstur licin. Buah dan kulitnya dapat dimakan begitu sahaja ataupun dijadikan salad ataupun jeruk. Namun tahukah anda akan kebaikan yang ditawarkan oleh buah jambu air ini? Artikel ini akan menjelaskan dengan lebih lanjut akan kebaikan yang dapat diperolehi daripada buah jambu air ini.

Kalori: 14kcalKarbohidrat: 3.1gSerat: 0.8gProtein: 0.8gLemak: 0.1g

Di atas menunjukkan komposisi makronutrisi yang terdapat dalam buah jambu air. Setiap 100 g buah jambu air dapat membekalkan sebanyak 17 kcal sahaja. Ini menunjukkan bahawa buah jambu air mempunyai kandungan tenaga yang rendah. Selain itu, hanya terdapat 3.1 g karbohidrat di dalam setiap 100 g buah jambu air. Kandungan serat, protein and lemak pula adalah 0.8 g, 0.8 g dan 0.1 g.

Kalsium: 2mgZat Besi: 0.2mgSodium: 1mgKalium: 48mgFosforus: 5mgVitamin C: 16.7mg

Di atas pula menunjukkan komposisi mikronutrisi yang terdapat dalam buah jambu air. Setiap 100 g buah jambu air mampu membekalkan sebanyak 2 mg kalsium, 0.2 mg zat besi, 1 mg sodium, 48 mg kalium, 5 mg fosforus dan 16.7 mg vitamin C.

Antara komponen yang berkhasiat terdapat di dalam buah jambu air ialah vitamin C. Umum mengetahui bahawa vitamin C mempunyai pelbagai kelebihan terhadap kesihatan seperti meningkatkan sistem imunisasi tubuh, membantu pembentukan kolagen dan mencegah penyakit skurvi. Selain itu, kalium juga merupakan antara komponen terpenting di dalam buah jambu air.

Selain kaya dengan kandungan air, kandungan mineral dan elektrolit yang lain dapat membantu menyeimbangkan kandungan elektrolit di dalam sel badan kita. Di samping itu, niasin ataupun vitamin B3 merupakan antara komponen penting yang ada di dalam buah ini. Antara kelebihan niasin adalah mengekalkan kesihatan sistem saraf, sistem pencernaan dan penting untuk kesihatan kulit.

10 Khasiat Jambu Air pada Kesihatan

Terdapat kurang kajian yang dijalankan ke atas kebaikkan buah jambu air dan kebanyakkan kajian dijalankan ke atas pokok jambu air yang melibatkan pelbagai komponen pokok ini. Berikut merupakan kebaikan yang boleh diperolehi dari pokok buah jambu air.

Kajian menunjukkan bahawa kulit pokok jambu air mengamdungi tannin yang dilihat berkesan untuk melawan mikrob seperti staphylococcus aureus dan staphylococcus hominis. Selain itu, ekstrak dari daun jambu air juga didapati berkesan ke atas A. faecalis, A. hydrophilia, B. cereus, dan S. aureus. Daun jambu air juga didapati berkesan untuk melawan virus herpes simplex jenis I dan II di samping dapat melindungi dari mikrob yang menjadi punca kepada jerawat.

Di dalam satu kajian yang dijalankan ke atas haiwan, didapati pemberian ekstrak daun jambu air dapat mengurangkan keradangan di mana ianya dapat menghalang pembengkakkan pada peringkat akut dan kronik. Hal ini kerana di dalam daun jambu air terdapat kandungan flavonoid. Kajian juga mendapati bahawa kandungan ekstrak di dalam daun jambu air dapat mencegah inflammatory cytokine.

Kajian menunjukkan bahawa daun jambu air dapat melindungi hati dari kecederaan yang disebabkan oleh karbon tetraklorida di mana komponen ini dapat mengubah jumlah bilirubin, protein dan berat hati. Selain itu, ianya juga melindungi hati dari kesan toksik paracetamol.

4. Mencegah radikal bebas

Jika dirujuk kembali jadual komposisi mikronutrisi di dalam buah jambu air, buah ini merupakan sejenis buah yang kaya dengan kandungan vitamin C. Kandungan vitamin C yang tinggi mampu mencegah kerosakan sel yang disebabkan oleh radikal bebas lalu dapat mencegah penyakit berbahaya yang lain seperti kanser.

5. Mengurangkan risiko mendapat serangan angin ahmar

Umum mengetahui bahawa vitamin C mempunyai khasiat yang tersendiri seperti dapat menghalang kerosakan yang disebabkan oleh radikal bebas. Kandungan vitamin C di dalam buah jambu air dapat mencegah serangan angin ahmar melalui pencegahan keradangan, masalah jantung dan memperbaiki tekanan darah. Pengambilan 22 mg vitamin C dari buah jambu air dapat mencegah pembentukkan plak pada salur darah yang menjadi salah satu punca kepada serangan angin ahmar.

Artikel Berkaitan: Tanda Angin Ahmar dan Rawatan

6. Memperbaiki paras kolesterol di dalam darah

Jambu air merupakan sejenis buah yang mempunyai kandungan niasin ataupun lebih dikenali dengan nama vitamin B3. Antara kelebihan niasin adalah dapat meningkatkan paras kolesterol baik di dalam badan iaitu high-density lipoprotein ataupun lebih dikenali dengan nama HDL. Selain itu, ianya juga mampu untuk menurunkan paras kolesterol tidak baik di dalam badan seperti trigliserida dan low-density lipoprotein ataupun LDL.

Artikel Berkaitan: Punca Kolesterol Tinggi dan Rawatan

7. Mencegah kekejangan otot

Antara salah satu punca kepada terjadinya kekejagan otot adalah ketidak seimbangan elektrolit di dalam tubuh badan menyebabkan pengecutan otot menjadi tidak teratur. Buah jambu air mengandungi kandungan kalium di mana kalium berfungsi untuk mengatur pengecutan otot secara normal.

8. Menghidrat tubuh badan

Pasti ramai yang sedar bahawa buah jambu air ini mempunyai kandungan air yang banyak. Setiap gigitan pasti terasa kandungan air di dalam buah ini sepadan dengan namanya, jambu air. Buah ini sesuai dimakan semasa cuaca panas dengan tujuan menyejukkan badan. Di samping menghidrat tubuh, kandungan mineral di dalamnya juga berkhasiat untuk tubuh badan.

9. Mencegah keguguran rambut

Di dalam perubatan di negara india, air buah jambu air digunakan untuk tujuan mencegah keguguran rambut. Hal ini kerana, air buah jambu air dipercayai mampu untuk melancarkan pengaliran darah pada kulit kepala lalu meransang pembentukkan anak rambut. Ianya digunakan dengan cara menambahkannya ke dalam syampu dan perapi rambut.

Sembelit adalah salah satu masalah sistem penghadaman di mana seseorang merasa sukar untuk membuang air besar. Antara sebab terjadinya sembelit adalah kekurangan serat. Buah jambu air mengandungi kandungan serat yang dapat meransang peristalsis di kawasan usus besar lalu dapat mencegah sembelit.

Tuntasnya, terdapat pelbagai kebaikan yang ditawarkan oleh buah jambu air kepada kesihatan kita. Namun, haruslah diingat bahawa pengmbilannya haruslah secara bersederhana untuk mencegah masalah kesihatan yang lain.

Diharapkan artikel khasiat jambu air ini dapat memberikan sedikit sebanyak maklumat kepada para pembaca.

Khasiat Buah yang lain

Baliga, M. S., Ranganath Pai, K. S., Saldanha, E., Ratnu, V. S., Priya, R., Adnan, M., &Naik, T. S. (2017). Rose Apple (Syzygium jambos (L.) Alston). Fruit and Vegetable Phytochemicals, 1235-1242.Sobeh, M., Esmat, A., Petruk, G., Abdelfattah, M. A. O., Dmirieh, M., Monti, D. M., … Wink, M. (2018). Phenolic compounds from Syzygium jambos (Myrtaceae) exhibit distinct antioxidant and hepatoprotective activities in vivo. Journal of Functional Foods, 41, 223–231.Water apple: Nutrition, health benefits, uses for skin and applications in ayurveda. (2020). Retrieved from NetMedWatery rose apple facts, health benefits and nutritional value. (2019). Retrieved from Health Benefit Times


Kekuatan Sutera Labah-Labah Mendorong Saintis Untuk Mencipta Sutera Labah-Labah Sintetik

Selama berjuta-juta tahun, sutera telah lama dihasilkan oleh sebahagian besar serangga artropod. Daripada penghasilan tekstil sehingga ke peralatan tentera, penggunaan sutera yang  juga telah dipraktikkan sejak beribu tahun dahulu. Biasanya sutera didapati daripada penternakan ulat sutera yang berasal dari China sejak 5000 tahun dahulu. Sutera labah-labah susah untuk didapati, namun sejarah ada mencatat penggunaan sarang labah-labah untuk menangkap ikan dan menutup luka.

Kajian pada 2015 mendapati sutera labah-labah mempunyai potensi yang tinggi untuk dijadikan bahan polimer. Strukturnya mempunyai susunan padat dan tinggi kandungan protein. Ini menjadikan sutera labah-labah antara bahan yang sangat kukuh berbanding polimer yang sedia ada.

Walaupun sarang labah-labah nampak sama, namun sarang labah-labah dihasilkan daripada 5 hingga 6 jenis sutera yang berbeza. Semua sutera ini dihasilkan daripada kelenjar sutera yang berbeza dalam labah-labah. Sutera labah-labah dihasilkan dengan ciri-ciri yang tersendiri dan memiliki kekuatan masing-masing. Sutera labah-labah boleh menahan tekanan sekitar 0.02 hingga 1.7 GPa. Kekuatan ini melebihi kekuatan besi yang mempunyai ketahanan sebanyak 1.5GPa.

Kredit Foto : sciencedirect.com

Jenis-jenis sutera yang berbeza digabungkan untuk membuat sarang ini mempunyai kombinasi kekuatan dan regangan yang menakjubkan. Gabungan sutera labah-labah ini didapati memiliki kekukuhan dan regangan yang sangat tinggi melebihi serat semulajadi atau sintetik yang sedia ada.

Jadual : Jenis Kelenjar Labah-Labah dan Sutera yang Dihasilkan

Kelenjar flagellifom didapati menghasilkan sutera yang paling kuat dan fleksibel. Ciri-ciri ini mampu melemahkan serangga yang terperangkap di sarang dalam waktu yang singkat sehingga membuatkan serangga tiada peluang untuk melepaskan diri. Kekuatan sutera ini amat penting bagi menahan mangsa yang bersaiz lebih besar dari labah-labah. Walaupun hanya berukuran 1 hingga 5 mikrometer sahaja, namun ia boleh menampung berat lebah sebanyak 120 miligram.

Permukaan sutera labah-labah yang bersifat melekit juga membolehkan sutera ini diregangkan beberapa kali tanpa menjejaskan tahap ketegangannya. Ciri-ciri inilah yang membolehkan labah-labah menangkap mangsa yang tersangkut di sarang sebagai makanan.  Bukan itu sahaja, sutera labah-labah juga mempunyai kebolehan yang dipanggil superkontraksi. Bila sutera labah-labah basah atau berada dalam bersekitaran dengan kelembapan melebihi 60%, sutera labah-labah akan mengecut kepada sekitar 50% daripada panjang asal.

Sutera labah-labah juga didapati tahan rintangan angin, hujan dan suhu yang tinggi. Berbanding dengan plastik, sutera labah-labah didapati jauh lebih kuat walaupun terdedah kepada pelbagai rintangan pada masa yang lama.

Kekuatan sutera labah-labah ini juga sering dibandingkan dengan kevlar iaitu serat sintetik yang kuat dan digunakan dalam pelbagai bidang seperti pembuatan kapal terbang, bot dan baju kalis peluru. Walaupun Kevlar mempunyai kekuatan yang  lebih tinggi, sutera labah-labah mempunyai daya tahan lasak yang jauh lebih tinggi disebabkan ciri-cirinya yang begitu fleksibel.

Bercakap tentang Kevlar, sutera labah-labah juga didapati memiliki bahan kimia semulajadi yang menyamai serat kevlar iaitu poliparafenilena tereftalamida. Ini menguatkan lagi teori bahawa sutera labah-labah boleh digunakan untuk menggantikan kevlar sebagai bahan mentah untuk pelbagai industri. Berbanding dengan proses penghasilan kevlar, ia memakan belanja yang tinggi dan rumit.

Penghasilan sutera labah-labah secara penternakan tidak boleh dilakukan kerana sifat labah-labah yang tidak boleh hidup secara berkelompok. Oleh itu, beberapa kajian telah dilakukan untuk mencipta sutera labah-labah sintetik.

Pada tahun 2017, pengkaji dari Universiti Cambridge berjaya menghasilkan bahan yang mempunyai kebolehan yang hampir sama dengan sutera labah-labah. Material yang dipanggil serat hydrogel ini memiliki kekuatan, keanjalan dan kemampuan untuk menyerap tenaga hampir setanding dengan sutera labah-labah. Komponen utamanya ialah 98% air, dan selebihnya ialah selulosa dan silika.

Walaupun tak dapat menandingi kekuatan sutera labah-labah, kekuatan serat hydrogel ini didapati sangat tinggi. Penghasilannya boleh dilakukan dalam suhu bilik tanpa penggunaan bahan kimia serta diperbuat daripada bahan-bahan mentah yang mudah dicari seperti selulosa dan silika. Ini memberi potensi bagi hydrogel untuk dihasilkan dalam skala besar. Ia juga bersifat ‘biodegradable’ dan boleh dikitar semula.  Berbanding polimer komersial lain seperti nilon, penghasilannya memerlukan suhu tinggi dan tidak mesra alam.

Hydrogel juga dilihat mempunyai potensi yang sama seperti sarang labah-labah. Ciri-cirinya memberi potensi untuk digunakan dalam industri sama seperti baju kalis peluru serta pembuatan produk lain seperti fabrik payung terjun atau belon udara panas dan helmet basikal.

Decoding the secrets of spider silk – sciencedirect.comNew Artificial Spider Silk: Stronger Than Steel and 98 Percent Water – smithsonianmag.comMajalah Dewan Kosmik : November 2018


Terapi Muzik : Kesan Mendengar Lagu Kepada Minda

Dari permainan alat muzik tradisional yang dimainkan pada majlis keramaian zaman dahulu sehingga teknologi ‘streaming’ lagu tanpa had masa kini, muzik sudah mendapat tempat dalam peradaban manusia sejak sekian lamanya.

Kita suka mendengar manusia bukan sahaja sebagai hobi, malah ‘mood’ kita juga dapat dibaiki bila mendengar lagu kegemaran diputarkan. Dalam sejarah sekitar tahun 1800 juga ada tercatat yang muzik dahulu pernah digunakan sebagai terapi untuk menyembuhkan penyakit.

Kajian yang lebih terperinci dalam bidang neurosains mendapati muzik dapat memberi kesan baik kepada rangsangan otak. Antara kesannya ialah muzik dapat membaiki emosi, memori dan membantu untuk fokus.

1. Meningkatkan ‘Mood’ & Emosi

Mendengar lagu boleh membawa emosi ke tahap puncak. Ketika mendengar lagu, dopamine iaitu sejenis neurotransmitter yang membantu dalam meningkatkan rasa tenang dan kekal bersemangat dihasilkan. Tak kisahlah lagu sedih atau gembira, lagu pasti memberi kesan baik kepada seseorang mengikut citarasa masing-masing.

Biasanya kita selalu elakkan lagu sedih dan mencari lagu gembira untuk mengembalikan perasaan positif. Sesetengah orang lebih suka mendengar lagu sendu walaupun diri sendiri tengah sedih. Terdapat satu kajian yang menarik  mendapati lagu sedih pun  boleh dijadikan terapi bila seseorang merasai kehilangan contohnya ketika putus cinta! Pengkaji mengusulkan bahawa lagu sedih yang didengari boleh memulihkan emosi kerana lagu ini dianggap sebagai seorang kawan yang bersimpati terhadap kesedihan yang dialami.

Kredit Foto : verywellmind.com

Sebuah kajian dijalankan bagi membuktikan muzik boleh djiadikan sebagai medium untuk memahami emosi kanak-kanak yang menghidap autistik. Lagu klasik Beethoven digunakan untuk mewakili rasa sedih manakala lagi “Happy” oleh Pharrel Williams digunakan bagi mewakili rasa gembira. Keputusan kajian itu mendapati kanak-kanak tersebut berjaya mengenalpasti emosi mengikut lagu yang telah ditetapkan. Ini juga membuktikan kuasa muzik sebagai komunikasi yang berkesan berbanding percakapan. Tanpa kita sedari, muzik dapat merungkai emosi seseorang tak kiralah gembira, sedih, atau takut. Secara tidak langsung, ini dapat membantu seseorang untuk memahami emosi sendiri dengan lebih baik.

Pernah tak tengok animasi Disney “Coco”?.  Mama Coco yang tua sudah lama terpisah oleh dunia akibat penyakit Alzheimer. Apabila Miguel datang padanya dan memainkan lagu yang menggamit memori, Mama Coco menunjukkan respon yang positif dan masih ingat dengan lagu yang dimainkan oleh ayahnya semasa dia kecil. Mama Coco mula menumpukan perhatian dan perlahan-lahan ingat semula pada zaman kanak-kanaknya yang indah. Perkara ini bukan hanya wujud sebagai salah satu adegan di filem, malah ia juga boleh berlaku di dunia realiti. Secara saintifiknya, pesakit Alzheimer terbukti boleh bertindak balas kepada muzik yang biasa didengari. Ini dapat membantu pesakit Alzheimer untuk kembali berhubung dengan hidup yang dia sudah lupakan.

Kajian pada 2009 mendapati terdapat bahagian khusus yang  pada otak yang dapat mengaitkan muzik dengan memori apabila kita mendengar lagu yang sangat kita kenali. Bahagian otak ini terangsang dan dapat membuatkan kita ingat kembali kenangan yang tertentu pada masa lalu.

Kredit Foto : nytimes.com

3. Meningkatkan Kebolehan Neuroplasticity

Muzik bukan sahaja berpotensi dalam memulihkan ingatan pesakit Alzheimer, malah bagi pesakit dengan kecederaan otak. Neuroplasticity ialah kebolehan otak untuk menyusun semula dan mencipta hubungan neuron baru. Sebagai contoh mudah, jika kita terperangkap di  laluan yang tertutup, kita akan mencari jalan alternatif untuk sampai ke destinasi.  Kajian sains mendapati harmoni dari muzik dapat membantu otak merangka laluan alternatif neuron melalui kebolehan neuroplastik.

Ia juga membolehkan neuron untuk menyesuaikan diri dengan penyakit dan mengolah aktiviti sebagai tindak balas kepada situasi atau perubahan baru pada persekitaran. Bila otak mengalami kerosakan, ia boleh bertindak dengan mencipta laluan baru bagi supaya dapat berfungsi seperti biasa. Hasil kajian mendapati muzik dapat menjadi perangsang untuk membantu otak dalam mencipta laluan baru dan sekaligus memulihkan otak sekiranya cedera. Hujah ini dikuatkan lagi dengan hasil kajian dari Australia. Melalui kajian ini, pesakit dengan kecederaan otak didedahkan dengan muzik popular dan hasilnya pesakit berjaya mendapatkan kembali memori peribadi. Ini membuktikan muzik mampu memberi kesan baik kepada untuk berhubung kembali dengan memori lama. Kebolehan muzik dalam merangsang neuroplasticity juga membantu pesakit dalam masalah lain seperti pertuturan.

Kredit Foto : ukhealthcare.net

4. Membantu Untuk Fokus

Setiap orang mesti ada satu lagu yang buatkan perhatian kita terus tertumpu. Muzik terbukti dapat membantu seseorang untuk membaiki dan mengekalkan daya fokus.

Menggunakan imbasan imej otak, kajian telah dijalankan bagi melihat pengaruh lagu dalam mengawal fokus ketika lagu dimainkan. Hasil kajian mendapati aktiviti kemuncak otak untuk fokus terjadi ketika waktu senyap yang singkat antara lagu. Corak selingan lagu dengan bahagian senyap yang singkat ini dilihat sebagai cara komposer lagu untuk memberi peluang pendengar untuk menafsir dan menghayati lagu dengan lebih baik. Waktu senyap singkat ini juga dilihat dapat sebagai cara untuk minda bermeditasi kerana kebolehan otak yang boleh menumpukan perhatian sepenuhnya ketika itu.

Di samping itu, kita juga pasti mengalami keadaan di mana sesetengah jenis muzik membuatkan kita berubah angin dan susah rasa nak fokus. Berbanding dengan kajian di atas, sesetengah lagu didapati mampu menarik perhatian kita secara negatif. Lebih-lebih lagi apabila kita mendengar lagu dengan lirik dan muzik yang berat membuatkan minda kita mudah bercelaru. Oleh itu untuk kekal fokus, kita perlu mencari lagu yang sesuai supaya dapat menumpukan perhatian, bukan sebaliknya!

Muzik sebagai medium terapi dilihat mempunyai potensi yang tinggi dalam dunia kesihatan psikologi.  Persatuan Muzik Terapi Amerika Syarikat (AMTA) melaporkan bahawa program terapi muzik dapat dirangka bagi menangani masalah seperti pengurusan stress dan memori.  Kajian pada 2015 juga mendapati pesakit yang mendengar lagu pilihan sebelum, semasa atau selepas pembedahan didapati mengalami rasa cemas dan sakit yang kurang berbanding dengan pesakit yang tidak mendengar lagu. Pesakit yang mendengar lagu juga didapati kurang memerlukan ubat  tahan sakit. Menurut, World Journal of Psychiatry, terapi muzik dilihat berkesan sebagai kaedah rawatan bagi penyakit neurologi seperti Parkinson, nyanyuk dan strok.

Terapi muzik juga dilihat berkesan untuk mengurangkan risiko kemurungan serta membaiki ‘mood’ dan keyakinan diri. Memandangkan kajian terapi muzik yang telah dijalankan juga tidak merekodkan apa-apa kesan sampingan, ia dikategorikan sebagai rawatan berisiko rendah dan berpotensi tinggi untuk dipraktikkan secara lebih meluas.

Music and the Brain: The Fascinating Ways That Music Affects Your Mood and Mind – consciouslifestylemag.comDoes Music Affect Your Mood – healthline.com


Bagaimana Pokok Berkomunikasi Antara Satu Sama Lain?

Selama ini kita menganggap pokok hidup sendiri, saling bersaing untuk mendapatkan sumber air, nutrien dan cahaya matahari. Pokok yang lemah pula akan terbiar dan mati. Penemuan saintifik mendapati kenyataan ini tidak benar sama sekali. Malah, pokok saling bergantung antara satu sama lain untuk hidup.

Kajian mendapati spesis pokok yang sama hidup dalam kelompok dan pada masa yang sama hubungan baik dijalinkan dengan pokok dari spesis lain. Kebanyakan masa komunikasi pokok berlaku melalui akar.

Komunikasi antara pokok sering digelar sebagai ‘wood-wide web’. Pokok saling berhubungan melalui jaringan kulat bawah tanah yang ada di bahagian akar. Ia dikenali sebagai jaringan mycorrhizal. Hujung akar pokok yang halus bergabung dengan filamen kulat mewujudkan hubungan simbiosis. Kulat tidak dapat melakukan fotosintesis kerana tiada sumber cahaya matahari dan klorofil. Melalui hubungan ini, kulat dapat sumber glukosa dari pokok hasil fotosintesis, manakala pokok mendapat nutrien mineral yang dibawa oleh kulat.

Pokok bukan sahaja menggunakan jaringan ini untuk berkongsi nutrien dan air, malah ia juga digunakan untuk berkongsi maklumat. Pokok  memberi isyarat bahaya seperti kemarau, serangan serangga atau penyakit melalui akar. Apabila isyarat diterima, pokok berhampiran akan mula bertindak untuk mempertahankan diri.

Bagi anak pokok yang membesar di hutan, jaringan ini merupakan tunjang utama bagi kelangsungan hidup. Anak pokok yang lebih kecil sukar untuk mendapat cahaya matahari dan nutrien penting. Ia bergantung kepada jaringan ‘ibu pokok’ yang lebih tua untuk mendapatkan nutrien supaya dapat membesar dengan sihat. ‘Ibu pokok’ juga melindungi anak pokok daripada serangan luar dan penyakit. Apabila ‘ibu pokok’ mati atau ditebang, hidup anak pokok juga turut terjejas.

Ibu pokok juga membantu hutan untuk menyesuaikan diri dalam perubahan cuaca kerana sudah hidup lebih lama berbanding pokok lain. Pokok yang hidup bertahun-tahun sudah melalui pelbagai perubahan cuaca dan persekitaran. Kebolehan untuk bertahan dalam pelbagai perubahan cuaca dikembangkan dalam DNA ibu pokok melalui mutasi. DNA ini pula diturunkan kepada generasi baru agar dapat bertahan dalam cuaca yang tak menentu.

Selain melalui akar, pokok juga berkomunikasi melalui udara menggunakan isyarat gas hormon seperti ethylene dan feromon. Contohnya, pokok akasia di gurun Afrika memberi isyarat amaran bila pucuknya dimakan oleh zirafah. Pokok yang diserang akan merembeskan gas ethylene sebagai amaran kepada pokok berhampiran. Pokok yang mendapat isyarat akan mula mengeluarkan tanin pada daun sebagai perlindungan. Kandungan tanin yang tinggi boleh mendatangkankan penyakit kepada haiwan herbivor jika dimakan. Zirafah cukup kenal dengan kelakuan pokok akasia dan akan mengelak dengan menuju ke arah berlawanan angin.

Jaringan ini juga boleh disabotaj oleh tumbuhan parasit lain seperti spesis orkid Corallorhiza. Orkid ini akan mencuri nutrien dari pokok melalui jaringan mycorrhizal.

Evolusi bertahun-tahun mencetuskan hubungan sihat antara pokok melalui jaringan akar dan isyarat hormon tumbuhan. Ibarat melawan hukum alam, pokok tidak hidup lagi dalam persaingan dan membiarkan pokok lemah untuk mati, malah saling membantu dalam satu sistem hutan yang stabil. Dengan cara ini pokok dapat hidup lebih lama, membiak lebih banyak dan hidup dengan lebih sihat.

Hutan merangkumi 30% kawasan Bumi. Menurut statistik Pertubuhan Makanan dan Pertanian (FAO), sekitar 18 juta ekar hutan ditebang setiap tahun.Sekiranya trend ini tidak menurun, kita mungkin akan kehilangan semua hutan di Bumi dalam masa 100 tahun akan datang.

Walaupun pokok saling memerlukan dan mempertahankan antara satu sama lain untuk kelangsungan hidup, kita perlu bertanggungjawab dalam memastikan hutan berada dalam keadaan baik.  Peranan hutan sebagai penyimpan karbon adalah  penting bagi mengawal perubahan cuaca. Penebangan hutan yang berleluasa bukan sahaja menyumbang kepada pemanasan global namun turut menjejaskan habitat serta mengancam spesis flora dan fauna.

Penemuan dalam komunikasi antara pokok ini memberi kita fahaman yang lebih baik tentang bagaimana hutan berfungsi sebagai satu sistem yang saling bergantung. Penebangan hutan perlu dikawal, pokok yang lebih tua mesti dipelihara dan kepelbagaian spesis di hutan perlu dikekalkan.

The secret life of trees: Is nature less selfish than we think? – edition.cnnDo Trees Talk to Each Other? – smithsonian.mag


Kenapa Plankton ialah Organisma Paling Penting di Bumi?

Plankton ialah organisma yang sangat kecil dan tak dapat dilihat dengan mata kasar. Setitik air laut dihuni oleh berjuta-juta plankton. Walaupun kecil, peranan plankton dalam kelangsungan hidupan di bumi adalah sangat besar. Plankton menghasilkan oksigen melalui fotosintesis dan menyumbang kepada separuh proses fotosintesis di bumi.

Plankton ialah sejenis organisma bersel tunggal, lebih halus daripada rambut dan terapung di permukaan air masin atau air tawar. Plankton memainkan peranan penting di bumi sebagai penghasil oksigen utama, organisma yang penting dalam rantaian makanan dan turut terlibat dalam penghasilan petroleum.

Kredit Foto : blueplanetsociety.org

Terdapat dua jenis plankton iaitu fitoplankton dan zooplankton. Fitoplankton menghasilkan oksigen melalui fotosintesis manakala zooplankton dan hidupan laut kecil lain bergantung kepada fitoplankton sebagai makanan utama, zooplankton pula dimakan oleh ikan yang lebih besar dan seterusnya sehingga lengkap sebuah rantaian makanan.

Dari anjing laut sehingga penyu, hampir semua hidupan laut sama ada makan plankton atau makan haiwan lain yang bergantung kepada plankton sebagai makanan. Haiwan besar seperti ikan paus juga cukup dikenali sebagai pemakan plankton.

Peranan plankton dalam rantaian makanan tidak berhenti di laut sahaja. Ia berterusan ke hidupan darat. Haiwan seperti beruang kutub dan burung camar juga bergantung kepada haiwan pemakan plankton seperti ikan dan anjing laut. Manusia sebagai pemakan hidupan laut juga termasuk dalam rantaian makanan yang bermula dari plankton. Di Amerika sahaja secara purata seseorang akan makan sebanyak 7 kilogram makanan laut setiap tahun. Bayangkanlah berapa banyak plankton yang terlibat dalam rantaian makanan ini!

Kredit Foto : cortezscience.wordpress.com

Selagi Kita Perlukan Oksigen,Selagi Itulah Kita Perlukan Plankton

Plankton dan organisma laut yang lain seperti rumpai laut  menyumbang sehingga 70% oksigen kepada bumi. Satu daripada lima hirupan oksigen oleh manusia datang dari sejenis fitoplankton iaitu Prochlorococcus.

Plankton bukan sahaja menghasilkan oksigen, malah membantu dalam serapan karbon di atmosfera dan menyimpannya jauh di dasar laut, sekaligus mengurangkan risiko perubahan cuaca. Kaedah ini adalah sama dengan proses pokok yang menggunakan daun untuk menyimpan karbon. Seperti yang kita tahu, fotosintesis menggunakan karbon dioksida. Kajian mendapati fitoplankton menyimpan kira-kira 45 ke 50 billion tan karbon tak organik dalam sel.

Apa kaitan petroleum dengan plankton pula? Plankton turut terlibat dalam penghasilan petroleum. Petroleum terhasil melalui proses yang memakan masa beribu-ribu tahun di dasar laut. Bila plankton mati, ia akan tenggelam ke dasar laut. Puing akan menimbus dan tindak balas kimia akan berlaku. Komponen utama petroleum seperti kerogen dan bitumen akan terhasil. Kerogen juga akan berubah kepada minyak mentah apabila terdedah kepada haba. Jika haba yang terdedah bersuhu lebih tinggi, gas asli akan terhasil.

Kredit Foto : earthobservatory.nasa.gov

Berapa Banyak Plankton Yang Ada Di Lautan?

Dengan teknologi pemerhatian satellit NASA, populasi plankton dapat dianggarkan. Pada 2005, NASA menyimpulkan bahawa populasi plankton dapat ditentukan mengikut tahap kehijauan laut. Kawasan laut dengan persekitaran yang optimum bagi habitat plankton akan kelihatan hijau gelap menandakan populasi yang tinggi. Ini juga menandakan kawasan tersebut mempunyai penghasilan klorofil yang tinggi.

Para saintis juga menganggarkan populasi plankton merangkumi 1% daripada jumlah organisma di Bumi. Malangnya, peratusan itu berkurangan saban tahun. Kajian yang dijalankan pada 2010 mendapati suhu air laut yang semakin tinggi menyebabkan populasi plankton berkurangan sehingga 40% sejak tahun 1950. Peratusan ini begitu membimbangkan memandangkan semua hidupan di Bumi bergantung kepada plankton untuk terus hidup.

Kredit Foto : earthobservatory.nasa.gov

Pakar biologi marin menjangkakan populasi fitoplankton akan semakin berkurangan. Hal ini berpunca daripada peningkatan gas rumah hijau di atmosfera yang mengakibatkan suhu permukaan laut semakin tinggi. Pendedahan air laut pada suhu yang tinggi secara semulajadinya akan membuatkan air laut terbahagi mengikut strata (ocean stratification). Air laut yang dekat dengan permukaan suhu lebih panas berbanding air laut dalam. Perbezaan suhu yang sangat ketara akan menyukarkan nutrient dari strata air laut bawah untuk bercampur dan dikitarkan ke permukaan laut.

Ratusan ribu spesis fitoplankton yang hidup di laut memerlukan keadaan yang optimum untuk bagi kelangsungan hidup. Perubahan seperti kandungan nutrien, kadar kemasinan dan suhu air laut memberi kesan kepada populasi fitoplankton. Pemerhatian satellit juga mendapati banyak kawasan permukaan laut kurang produktif akibat suhu air laut yang tinggi.

Kredit Foto : earthobservatory.nasa.gov

Para saintis sering menggelar kawasan ini sebagai ‘padang pasir marin’ kerana kandungan nutrien yang rendah. Imej satelit di atas menunjukkan kawasan berwarna biru gelap menunjukkan purata populasi plankton yang berkurangan.

Kekurangan populasi fitoplankton adalah isu yang sangat membimbangkan. Rantaian makanan hidupan laut dan darat akan terjejas. Populasi hidupan lain yang bergantung kepada plankton untuk makanan juga dikhuatiri akan berkurangan. Ini bermakna, keseluruhan haiwan dalam rantaian makanan akan terkesan sama.

Apa yang lebih merisaukan, peranan fitoplankton untuk menyerap 40%  karbon dioksida di atmosfera juga akan menjadi kurang berkesan akibat populasi yang makin menurun. Kitaran karbon yang tidak berjalan pada kadar normal akan membuatkan karbon dioksida terkumpul. Ini juga akan menyumbang kepada pemanasan global.

Critical Ocean Organisms Are Disappearing – Sciencemag.orgPlankton Is Earth’s Tiniest Unsung Hero -Science.howstuffworks.comWhat are Phytoplankton? -https://earthobservatory.nasa.gov/


10 Makanan Tinggi Vitamin E Yang Anda Perlu Tahu

Apakah makanan yang tinggi dengan vitamin E? Artikel ini akan membincangkan beberapa jenis makanan yang tinggi dengan vitamin ini.

Terdapat tiga vitamin utama yang mempunyai fungsi antioksidan iaitu Vitamin A, Vitamin C dan Vitamin E. Antioksidan mempunyai fungsi utama dalam melindungi sel badan dari kerosakan yang disebabkan oleh radikal bebas. Selain Vitamin A, Vitamin D dan Vitamin K, Vitamin E merupakan vitamin larut lemak dan tidak larut air. Vitamin E ini boleh didapati dalam pelbagai jenis makanan secara semulajadi dan juga di dalam makanan tambahan. Vitamin E terbahagi kepada 2 kelas utama yang dipanggil tokoferol dan tokotrienol.

Fungsi utama alfa tokoferol ialah sebagai antioksidan yang bertindak balas kepada radikal bebas untuk menstabilkannya. Vitamin E dikenali sebagai vitamin penghalang yang dapat membantu melindungi asid lemak tidak tepu (PUFA) dalam fosfolipid membran dari radikal bebas.

Dengan melindungi PUFA, alfa tokoferol dapat mengekalkan integriti sel membran dan mencegah berlakunya anemia jenis hemolitik. Selain itu, alfa tokoferol juga dapat mengurangkan pengoksidaan lipoprotin berkepadatan rendah (LDL) atau sering dikenali sebagai kolesterol “jahat”.

Selain alfa-tokoferol, tokotrienol juga berfungsi sebagai vitamin pelindung. Dalam beberapa jenis kajian, tokotrienol dapat memberikan kesan lebih baik berbanding alfa-tokoferol dimana tokotrienol dapat melindungi tulang daripada kesan radikal bebas.

Tokotrienol juga dikaitkan dengan kesan baik yang dapat membantu dalam rawatan kanser, kesihatan kardiovaskular dan imunisasi badan. Dalam kajian lain, mengambil tokotrienol sebanyak 200mg hingga 300mg sehari dapat menurunkan total kolesterol yang tinggi di dalam darah. Teruskan membaca artikel ini untuk mengetahui 10 makanan yang mengandungi vitamin E yang tinggi.

Makanan yang Tinggi Vitamin E

Minyak soya merupakan salah satu makanan atau minyak yang tinggi dengan vitamin E. 100gram minyak soya mempunyai sebanyak 94.6mg tokofenol dan 0.1mg tokotrienol. Selain itu, minyak soya terdiri daripada asid lemak tak tepu, sejenis lemak yang sihat untuk jantung yang dikaitkan dengan pelbagai faedah untuk kesihatan.

Menukar pengambilan lemak tepu kepada lemak poli tidak tepu dalam makanan boleh dikaitkan dengan risiko penyakit jantung yang lebih rendah. Terdapat banyak kajian yang membuktikan bahawa dengan menggantikan 5% lemak tepu daripada jumlah kalori harian dengan asid lemak poli tak tepu mempunyai risiko 10% lebih rendah untuk penyakit jantung.

Pengambilan banyak asid lemak poli tak tepu juga dibuktikan dapat menurunkan jumlah kolesterol lipoprotin rendah kepadatan atau kolesterol “jahat”. Bagi yang masih tidak tahu, minyak soya mempunyai sebanyak 25mikrogram vitamin K bagi setiap 1 sudu besar minyak. Dengan adanya vitamin K yang banyak di dalam minyak soya, minyak soya dapat menjadi fungsi utama dalam pembekuan darah dan membantu dalam metabolisma dan ketumpatan tulang.

Selain minyak soya, minyak kanola juga tidak kurang tinggi dengan vitamin E. Minyak kanola mengandungi 45.8mg tokoferol dan 0.04mg tokotrienol bagi setiap 100g minyak kanola. Disamping kandungan vitamin E yang tinggi sebagai sumber antioksidan, minyak kanola juga dikaitkan dengan asid lemak poli tak tepu.

Kajian membuktikan bahawa minyak kanola dapat membantu melindungi jantung. Namun begitu, ada juga sesetengah kajian yang menyatakan kandungan Omega 6 di dalam minyak kanola dapat menyebabkan keradangan disebabkan kandungan Omega 6 yang lebih tinggi berbanding Omega 3 di dalamnya. Oleh sebab itu pengambilan minyak kanola haruslah dikombinasikan dengan makanan yang tinggi dengan Omega 3 seperti ikan salmon.

3. Minyak Bunga Matahari

Minyak Bunga Matahari merupakan salah satu minyak sayuran yang juga kaya dengan vitamin E di dalamnya. Minyak matahari dapat membekalkan sebanyak 41.1mg jumlah vitamin E jenis tokoferol untuk setiap 100gram. Malah, kandungan biji benih bunga matahari juga dapat membekalkan vitamin E sebanyak 27.5mg bagi setiap 100gram biji benih.

Kandungan Vitamin E yang terdapat dalam minyak bunga matahari dapat membantu dalam melawan kanser dan membantu mengurangkan radikal bebas di dalam badan. Selain dari Vitamin E, minyak bunga matahari juga mempunyai asid yang dipanggil asid linolik.

Kandungan asid linolik dapat mengekalkan kelembapan kulit dan mempunyai kesan anti radang serta boleh digunakan secara topikal. Bagi individu yang mempunyai masalah kulit dan ekzima, minyak bunga matahari dibuktikan dapat membantu.

4. Minyak Bunga Saffaron

Minyak bunga saffaron boleh dijadikan makanan tambahan secara sederhana bersama makanan seimbang untuk mendapatkan khasiatnya. Minyak bunga saffaron mempunyai potensi dan manfaat kesihatan yang tinggi bagi kesihatan kerana mempunyai kandungan Vitamin E yang tinggi.

Minyak bunga saffaron ini mengandungi lebih kurang 34.1mg vitamin E dari jenis tokoferol. Oleh sebab itu, minyak bunga saffaron boleh diambil untuk mengurangkan risiko kanser dan menstabilkan radikal bebas. Selain itu, minyak bunga saffaron juga mengandungi asid lemak poli tak tepu yang mempunyai potensi untuk menurunkan kolesterol lipoprotin berkepadatan rendah atau disebut sebagai kolesterol “jahat”.

Akhir sekali, minyak bunga saffaron juga digunakan secara meluas dalam industri kosmetik sebagai pelembap dan aromaterapi.

5. Minyak Biji Anggur

Pasti ada yang tidak menyangka bahawa biji anggur yang dibuang setelah dimakan buahnya sebenarnya banyak kebaikkannya jika dijadikan minyak. Minyak biji anggur sebenarnya banyak kelebihannya dari segi kesihatan. Hal ini demikian kerana minyak biji anggur sebenarnya tergolong dalam makanan yang tinggi Vitamin E.

100gram minyak biji anggur sebenarnya mengandungi vitamin E sebanyak 28.8mg jenis tokoferol. Terdapat beberapa kajian juga membuktikan bahawa minyak biji anggur dapat menghaluskan kulit dan menghidratkan kulit jika digunakan secara topikal disebabkan oleh kandungan adik lemak tidak tepu yang terdapat di dalamnya.

Kajian lain juga membuktikan bahawa minyak biji anggur juga mempunyai asid lemak Omega 6 seperti asid linoliat yang berperanan dalam penyembuhan luka. Hal ini membuktikan bahawa minyak biji anggur dapat membantu dalam mempercepatkan pembaikan tisu badan.

Minyak yang paling popular disebut-sebut sebagai minyak yang baik termasuklah minyak zaitun. Minyak zaitun mempunyai kandungan Vitamin E sebanyak 15.3mg bagi setiap 100gram. Kandungan vitamin E yang tinggi dapat mengurangkan risiko kanser dan mengurangkan radikal bebas di dalam badan.

Kandungan minyak zaitun yang terdiri daripada 14% lemak tepu, 11% asid lemak tidak tepu dari kumpulan Omega 3 dan Omega 6, serta 73% lagi kandungan dari asid oleik. Asid oleik telah terbukti di dalam banyak kajian dapat mengurangkan keradangan bahkan dapat memberi kesan baik pada genetik yang berkaitan dengan barah.

Selain dari barah, minyak zaitun juga dapat melindungi kolesterol dalam badan dari teroksida dan memperbaiki lapisan saluran darah anda dan dapat membantu mencegah pembekuan darah yang berlebihan. Bagi individu yang mempunyai penyakit darah tinggi, minyak zaitun ternyata terbukti dapat menurunkan tekanan darah dan mencegah berlakunya penyakit jantung.

Artikel Berkaitan: Jenis Minyak Zaitun dan Khasiatnya.

Pasti ramai antara kita yang telah menggunakan minyak jagung sebagai sumber minyak sayuran. Namun, pasti ramai masih tidak mengetahui khasiat sebenar minyak jagung yang tinggi dengan Vitamin E iaitu sebanyak 14.3mg bagi setiap 100gram.

Selain dari Vitamin E, minyak jagung juga kaya dengan sumber fitosterol iaitu sebatian berasaskan tumbuhan. Fitosterol ini berpotensi sebagai anti inflamasi, boleh menurunkan risiko penyakit jantung, diabetes dan beberapa jenis kanser.

Dalam beberapa kajian, kandungan fitosterol yang terdapat dalam minyak jagung sebernarnya dapat melambatkan proses pertumbuhan sel barah paru-paru. Dalam beberapa kajian lain juga membuktikan bahawa fitosterol ini dapat menyekat penyerapan kolesterol dalam badan dan berupaya menurunkan risiko penyakit jantung dan kolesterol tinggi.

100gram minyak badam mengandungi kira-kira sebanyak 26.6mg Vitamin E jenis tokoferol. Menambah minyak badam ke dalam diet anda dapat membantu menstabilkan gula dalam darah bagi penghidap diabetes.  Hal ini demikian kerana minyak badam mengandungi asid lemak poli tak tepu.

Mengikut kajian, pengambilan asik lemak poli tak tepu disamping mengambil jumlah karbohidrat yang sedikit dapat menurunkan kadar gula di dalam darah, meningkatkan ketahanan insulin dan memperbaiki bacaan HbA1c dalam jangka masa panjang.

Ada juga kajian lain yang membuktikan bahawa individu yang mengambil minyak badam mempunyai kadar gula lebih rendah dan pengawalan insulin yang lebih baik sepanjang hari berbanding individu yang tidak mengambil minyak badam.

Mengikut keputusan sesetengah kajian, minyak badam dapat membantu mengurangkan rasa lapar dan mengekalkan rasa kenyang dengan lebih lama selepas makan. Kelebihan minyak badam dalam menangani rasa lapar sangat bermanfaat dalam proses penurunan berat badan bagi individu yang berlebihan berat badan atau menghadapi obesiti.

9. Minyak kelapa sawit

Minyak kelapa sawit sering digunakan secara meluas dalam memasak dan digunakan oleh pelbagai bangsa, kaum dan negara. Disebalik penggunaannya yang meluas, minyak kelapa sawit mempunyai kandungan Vitamin E yang tinggi dimana setiap 100gram minyak kelapa sawit mempunyai sebanyak 78.5mg Vitamin E dari jenis tokotrienol dan 21.8mg vitamin E dari jenis tokoferol.

Hal ini menjadikan minyak kelapa sawit mempunyai jumlah kandungan vitamin E sebanyak 100.3mg Vitamin E bagi setiap berat 100 gram. Dengan kandungan Vitamin E yang tinggi, minyak sawit dapat menyokong kesihatan otak, mengurangkan risiko angin ahmar dan hilang daya ingatan.  Disamping kandungan Vitamin E yang tinggi, minyak sawit juga mempunyai jumlah Vitamin A yang tinggi. Oleh sebab itu, minyak kelapa sawit sangat baik diambil secara bersederhana dalam pemakanan harian untuk menjaga kesihatan jantung.

10. Minyak kelapa sawit merah

Selain minyak kelapa sawit biasa, minyak kelapa sawit merah tidak ketinggalan juga mengandungi tinggi Vitamin E. Minyak kelapa sawit merah mengandungi Vitamin E sebanyak 78.7mg bagi setiap 100gram dalam bentuk tokotrienol dan 17.1mg vitamin E dalam bentuk tokoferol bagi setiap 100gram. Jumlah vitamin E dalam ke dua-dua bentuk ini menjadikan 100gram minyak sawit merah mengandungi 95.8mg Vitamin E.

Sama seperti yang diterangkan sebelum ini, kandungan Vitamin E yang tinggi membolehkan minyak sawit merah menjalankan fungsi utama sebagai antioksidan seterusnya menstabilkan radikal bebas di dalam badan. Selain itu, minyak sawit merah juga mengandungi tinggi Vitamin A yang juga terkenal dengan fungsi antioksidannya.

Kajian pada wanita hamil yang mengambil minyak sawit merah membuktikan bahawa pengambilan minyak sawit ini dapat memperbaiki status Vitamin A di dalam badan seterusnya memberi kesan baik kepada bayi. Pengambilan minyak sawit merah sebanyak dua hingga tiga sudu sehari selama 8 minggu dapat membantu individu yang menghidapi penyakit keras saluran darah.

Kesimpulannya, pengambilan minyak yang kaya dengan sumber Vitamin E di dalam makanan harian sebenarnya sangat baik diamalkan untuk memenuhi keperluan kesihatan. Oleh sebab itu, minyak yang disenaraikan di atas bolehlah diambil secara bersederhana dan tidak berlebih-lebihan kerana kandungan lemak dan kalori yang tinggi di dalam apa jenis bentuk minyak sekalipun.

Pengambilan yang berlebihan dan keterlaluan seterusnya bakal menyebabkan kenaikan berat badan dan mengundang pelbagai jenis penyakit lain yang disebabkan oleh berlebihan berat badan. Akhir sekali, jadilah pengguna yang bijak yang mengambil makanan secara sihat dan seimbang setiap hari.

Diharapkan artikel 10 Jenis Makanan tinggi Vitamin E ini dapat memberikan sedikit sebanyak maklumat kepada para pembaca berkenaan jenis makanan yang tinggi dengan vitamin E.

Ander, B. P., Dupasquier, C. M., Prociuk, M. A., & Pierce, G. N. (2003). Polyunsaturated fatty acids and their effects on cardiovascular disease. Experimental & Clinical Cardiology, 8(4), 164.Angelo, G. (2012). Essential Fatty Acids and Skin Health. Linus Pauling Institute, Oregon State University.Asp, M. L., Collene, A. L., Norris, L. E., Cole, R. M., Stout, M. B., Tang, S. Y., … & Belury, M. A. (2011). Time-dependent effects of safflower oil to improve glycemia, inflammation and blood lipids in obese, post-menopausal women with type 2 diabetes: a randomized, double-masked, crossover study. Clinical nutrition, 30(4), 443-449.Aviram, M., & Eias, K. (1993). Dietary olive oil reduces low-density lipoprotein uptake by macrophages and decreases the susceptibility of the lipoprotein to undergo lipid peroxidation. Annals of Nutrition and Metabolism, 37(2), 75-84.Basu, A., Devaraj, S., & Jialal, I. (2006). Dietary factors that promote or retard inflammation. Arteriosclerosis, thrombosis, and vascular biology, 26(5), 995-1001.Berger, M. E., Smesny, S., Kim, S. W., Davey, C. G., Rice, S., Sarnyai, Z., … & Amminger, G. P. (2017). Omega-6 to omega-3 polyunsaturated fatty acid ratio and subsequent mood disorders in young people with at-risk mental states: a 7-year longitudinal study. Translational psychiatry, 7(8), e1220-e1220.Canfield, L. M., Kaminsky, R. G., Taren, D. L., Shaw, E., & Sander, J. K. (2001). Red palm oil in the maternal diet increases provitamin A carotenoids in breastmilk and serum of the mother-infant dyad. European journal of nutrition, 40(1), 30-38.Cheung, A. M., Tile, L., Lee, Y., Tomlinson, G., Hawker, G., Scher, J., … & Josse, R. (2008). Vitamin K supplementation in postmenopausal women with osteopenia (ECKO trial): a randomized controlled trial. PLoS Med, 5(10), e196.Danby, S. G., AlEnezi, T., Sultan, A., Lavender, T., Chittock, J., Brown, K., & Cork, M. J. (2013). Effect of olive and sunflower seed oil on the adult skin barrier: implications for neonatal skin care. Pediatric dermatology, 30(1), 42-50.El Wakf, A. M., Hassan, H. A., & Gharib, N. S. (2014). Osteoprotective effect of soybean and sesame oils in ovariectomized rats via estrogen-like mechanism. Cytotechnology, 66(2), 335-343.Ferrara, L. A., Raimondi, A. S., d’Episcopo, L., Guida, L., Russo, A. D., & Marotta, T. (2000). Olive oil and reduced need for antihypertensive medications. Archives of Internal Medicine, 160(6), 837-842.Fusaro, M., Mereu, M. C., Aghi, A., Iervasi, G., & Gallieni, M. (2017). Vitamin K and bone. Clinical Cases in Mineral and Bone Metabolism, 14(2), 200.Gannon, M. C., & Nuttall, F. Q. (2006). Control of blood glucose in type 2 diabetes without weight loss by modification of diet composition. Nutrition & metabolism, 3(1), 1-8.Hunter, P. (2012). The inflammation theory of disease: The growing realization that chronic inflammation is crucial in many diseases opens new avenues for treatment. EMBO reports, 13(11), 968-970.Kaippert, V. C., dos Santos Lopes, M. C. O., de Carvalho, P. D., & Rosado, E. L. (2015, December). Effects of unsaturated fatty acids on weight loss, body composition and obesity related biomarkers. In Diabetology & Metabolic Syndrome (Vol. 7, No. 1, pp. 1-1). BioMed Central.Lietz, G., Henry, C. J. K., Mulokozi, G., Mugyabuso, J. K., Ballart, A., Ndossi, G. D., … & Tomkins, A. (2001). Comparison of the effects of supplemental red palm oil and sunflower oil on maternal vitamin A status. The American journal of clinical nutrition, 74(4), 501-509.Lin, L., Allemekinders, H., Dansby, A., Campbell, L., Durance-Tod, S., Berger, A., & Jones, P. J. (2013). Evidence of health benefits of canola oil. Nutrition reviews, 71(6), 370-385.Lin, T. K., Zhong, L., & Santiago, J. L. (2018). Anti-inflammatory and skin barrier repair effects of topical application of some plant oils. International journal of molecular sciences, 19(1), 70.Lv, C., Wang, Y., Zhou, C., Ma, W., Yang, Y., Xiao, R., & Yu, H. (2018). Effects of dietary palm olein on the cardiovascular risk factors in healthy young adults. Food & nutrition research, 62.Mahaddalkar, T., Suri, C., Naik, P. K., & Lopus, M. (2015). Biochemical characterization and molecular dynamic simulation of β-sitosterol as a tubulin-binding anticancer agent. European journal of pharmacology, 760, 154-162.Menendez, J. A., & Lupu, R. (2006). Mediterranean dietary traditions for the molecular treatment of human cancer: anti-oncogenic actions of the main olive oil’s monounsaturated fatty acid oleic acid (18: 1n-9). Current pharmaceutical biotechnology, 7(6), 495-502.Menendez, J. A., Vellon, L., Colomer, R., & Lupu, R. (2005). Oleic acid, the main monounsaturated fatty acid of olive oil, suppresses Her-2/neu (erbB-2) expression and synergistically enhances the growth inhibitory effects of trastuzumab (Herceptin™) in breast cancer cells with Her-2/neu oncogene amplification. Annals of oncology, 16(3), 359-371.Moreno-Luna, R., Muñoz-Hernandez, R., Miranda, M. L., Costa, A. F., Jimenez-Jimenez, L., Vallejo-Vaz, A. J., … & Stiefel, P. (2012). Olive oil polyphenols decrease blood pressure and improve endothelial function in young women with mild hypertension. American journal of hypertension, 25(12), 1299-1304.Mori, A. M., Considine, R. V., & Mattes, R. D. (2011). Acute and second-meal effects of almond form in impaired glucose tolerant adults: a randomized crossover trial. Nutrition & metabolism, 8(1), 1-8.


Pokok Zaitun: Spesies, Ciri-ciri dan Khasiat

Apakah spesies pokok zaitun dan ciri-cirinya? Artikel ini akan membincangkan spesies pokok zaitan, ciri-cirinya beserta khasiat yang boleh didapati dari pokok ini.

Pokok zaitun sangat terkenal di Malaysia kerana ia mempunyai pelbagai khasiat. Tumbuhan ini merupakan salah satu spesies tanaman yang tertua di dunia. Ia mampu hidup sehingga lebih 1,000 tahun. Apakah keistimewaan pokok zaitun? Jom kita mendalami dengan lebih lanjut berkaitan pokok zaitun.

Spesies pokok zaitun atau nama saintifiknya ialah Oleaeurofea tergolong dalam famili Oleaceae dan genus Olea.  Rekod sejarah menunjukkan pokok zaitun mempunyai pelbagai khasiat dalam bidang perubatan sejak zaman purba Mesir.

Buah zaitun bersaiz kecil dan lonjong iaitu kira-kira 1-2.5 cm sahaja. Buah ini berwarna hijau semasa muda dan bertukar kepada hijau kekuningan, merah gelap atau ungu apabila matang. Kulit buah licin, berkilat atau berminyak. Lazimnya, buah mengambil masa 6-8 bulan sebelum ia masak sepenuhnya untuk dituai. Pokok zaitun mempunyai ketinggian sehingga 8-15 meter.

Batang pokok berkayu keras, bercabang banyak dan berpusar apabila mencecah umur ratusan tahun. Daun tersusun secara bertentangan dengan hujung daun berbentuk tajam serta agak tebal. Daun berbentuk lonjong, menirus dan mempunyai ukuran kira-kira 4-10 cm panjang serta 1-3 cm lebar.

Kebiasaannya daun bertahan selama 2 tahun sebelum gugur ke tanah. Bunga pokok zaitun bersaiz kecil dan berwarna putih dalam jambakan. Lazimnya, satu jambak bunga mempunyai sekitar 15-30 kuntum bunga kecil dari dahan berumur lebih dari satu tahun. Setiap kuntum bunga terdapat 4 kelopak dengan dua stamen. Buah zaitun kaya dengan vitamin A, B1, B2, C, D, E, K dan zat besi.

Pokok zaitun mudah ditanam serta tahan dalam keadaan kemarau, suhu panas dan tanah yang masin. Tumbuhan ini mampu bertahan dalam cuaca yang panas namun ia akan mati jika akarnya terendam dalam air selama seminggu. Pokok zaitun telah tersebar di kawasan Afrika Utara, Mediterranean dan Eropah kerana ia mudah dibiakkan dengan cara vegetatif dalam keadaan cuaca kering.  Ia juga boleh ditanam menggunakan tanah mineral, tanah masin atau pH yang tinggi.

Ia mempunyai pelbagai khasiat dan kegunaan dalam masyarakat sejak zaman kuno lagi. Buah zaitun mempunyai nilai yang tinggi dalam bidang perubatan baik untuk dalaman mahu pun luaran.

Ratu Cleopatra menggunakan minyak zaitun sebagai bahan campuran dalam penggunaan syampu. Ia dipercayai dapat menghilangkan kelemumur, menyuburkan rambut dan menjadikannya kelihatan lebih hitam dan lebat secara semulajadi. Ia juga dapat merawat rambut rosak dengan menyapukan minyak zaitun pada akar dan helaian rambut.

2. Mencantikkan kulit wajah

Minyak zaitun membantu melembapkan kulit kerana ia mempunyai kandungan minyak sebanyak 15%. Ia dapat memelihara keanjalan kulit serta mengurangkan kesan kedutan. Selain itu, minyak zaitun juga berfungsi sebagai skrub dengan mencampurkan limau nipis dan garam halus bersama minyak zaitun bagi mendapatkan kulit yang lebih lembut. Di samping itu, ia membantu mengendurkan ketegangan otot pada muka dengan disapukan minyak ke seluruh wajah selama 10 minit agar kelihatan lebih segar.

Buah zaitun mengandungi asid oleic yang berfungsi menganjalkan kulit dan memperbaiki tekstur kulit agar lebih tegang. Buah keras ditumbuk kasar dan dicampurkan dengan buah zaitun lalu digosokkan pada badan. Ia akan memberi hasil terhadap kulit bagi menanggalkan daki dari badan dan menghaluskan kulit. Selain itu, minyak zaitun juga boleh dicampurkan dengan gula putih. Ia membantu membuang sel-sel kulit mati pada lutut, tapak kaki dan juga siku.

4. Meningkatkan metabolisma badan

Mengamalkan buah zaitun setiap hari dipercayai dapat meningkatkan metabolisma dan mengurangkan risiko obesiti. Hal ini kerana, kandungan vitamin pada buah zaitun dapat mempercepatkan proses pembakaran lemak. Selain itu, ia membantu meningkatkan peredaran darah kerana ia kaya dengan sumber anti oksidan. Buah zaitun juga dapat menguatkan sistem imunisasi badan kerana ia kaya dengan vitamin E, larut lemak serta dapat melindungi sel-sel daripada radikal bebas.

5. Penawar batu karang

Batu karang atau kalkuli boleh ditemui di mana saja pada ureter, buah pinggang atau pundi kencing. Penggunaan minyak zaitun secara kerap membantu melarutkan batu karang pada buah pinggang.

Minyak zaitun kaya dengan anti oksidan dan Vitamin E yang membantu mengurangkan rasa lapar serta merendahkan lemak. Mengamalkan minyak zaitun setiap hari dapat mencegah kolesterol dan membantu menurunkan berat badan.

Tekanan perasaan merupakan keadaan seseorang mengalami ketidakstabilan sama ada fizikal mahupun mental dan ianya berkait dengan cara hidup seseorang. Berbanding dengan individu yang mengambil lemak trans, individu yang mengamalkan minyak zaitun setiap hari mengalami masalah tekanan yang lebih rendah iaitu sebanyak 48 peratus.

Pokok zaitun sangat terkenal di Malaysia. Ia mula dikomersialkan ke peringkat antarabangsa melalui produk-produknya yang berkualiti tinggi. Pelbagai produk telah dihasilkan menggunakan buah zaitun yang membantu dalam kehidupan seharian. Kayu keras pokok zaitun boleh digunakan dalam industri perabot dan ia popular dikalangan orang Islam untuk dijadikan Tasbih.

Hal ini kerana kayunya berminyak serta mampu mengeluarkan bau harum. Selain itu, buah zaitun juga diproses menjadi pati minyak zaitun. Mengamalkan dua sudu besar pati minyak zaitun ketika perut kosong dapat merangsang pencernaan, melegakan sakit kembung perut dan pedih ulu hati.

Artikel Berkaitan: Jenis Minyak Zaitun dan Khasiatnya

Di samping itu, buah zaitun juga dikomersialkan sebagai ubat penyubur rambut. Ia membantu melebatkan rambut dan mengatasi masalah keguguran rambut. Buah zaitun juga telah diproses untuk dijadikan makanan tambahan bagi mengurangkan kolesterol, menstabilkan tekanan darah, mengurangkan risiko serangan jantung dan membantu masalah diabetes atau kencing manis.

Selain itu, ia turut digunakan sebagai minyak masak. Hal ini kerana ia mempunyai khasiat vitamin dan mineral yang lebih tinggi serta lebih sihat. Penanaman pokok zaitun agak mudah namun pulangan hasil yang diperoleh agak lumayan memandangkan permintaannya yang tinggi.

Andisa, S. 2021. Berbagai manfaat makan buah zaitun untuk kesihatan. Retrieved from Hellosehat.Anem, M. 2013. Pokok Zaitun. Retrieved from Anim Agro Technology.Anon. 2017. Buah zaitun, kaya dengan pelbagai khasiat. Retrieved from Free Malaysia Today.Anon. 2019. 20 Khasiat minyak zaitun. Retrieved from Sinar Harian.Norkumala, A. 2008. Buah zaitun: Khasiat dan keistimewaannya. Retrieved from Institut Kefahaman Islam Malaysia.Zaitun. 2015. Retrieved from Wikipedia.